Uşaq Cinsi Təhsili » wWw.Qadinlar.Biz ~ Qadınlar Bir Incidir! Populyar Qadın Saytı\nTarix: 25-01-2012, 16:33\nSəs ver: Psixoloqlar ana və atalarından doğru cavabları ala bilməyən, danlanılan uşaqların, suallarını başqalarına yönəltməyə və cinsəllikdən utanıb çəkinməyə başlayacaqlarını ifadə edərək, bu vəziyyətlərin uşağın irəlidəki cinsi şəxsiyyət seçkisini və cinsi davranışları baxımından mənfi nəticələr doğura biləcəyi mövzusunda xəbərdar edir... Uşaqların getməyə, danışmağa başlaması kimi cinsi olaraq da inkişafı normal inkişaflarının bir parçasıdır və cinsəllik ilə əlaqədar marağı özünü və xarici dünyanı tanıma müddətində digər bütün maraqları qədər təbiidir. Çoxu uşaq, sualları ilə bu marağı ortaya qoyar, sual soruşmasalar da ana və atası tərəfindən uşaqlara cinsəllik haqqında təhsil verməlidir.Uşaq, körpəlikdən başlayaraq toxunaraq bədənini kəşf etməyə başlar. Xüsusilə altı dəyişdirilərkən cinsi orqanına da toxunar və bu toxunuşun həzz verici olduğunu öyrənər. Uşağın cinsi orqanına sıxlıqla toxunmaq istəməsi ana və atanı narahatlıqlandırsa da əslində normaldır. 2-2,5 yaşlarında başlayan tualet təhsili ilə uşağın cinsi orqanına olan əlaqəsi və marağı da artar. Ana və atanın uşağın bu əlaqəsinə cavab verdiyi reaksiyalar hirslilik ya da uşağı maneə törədici xüsusiyyətdə olmamalıdır. Xüsusilə 3-4 yaş aralığında uşağın cinsi şəxsiyyət duyğusu inkişaf edər. Uşağın, qız və ya kişi olduğunu fərq edib cinsiyyətini qəbul etməsi, bədənini tanıması sayəsində olar. Bu dövrdə, qız-kişi və uşaq-yetkin bədəninin fərqlilikləri uşağa ana və atası tərəfindən izah edilməlidir. Ana və ata, uşaq şəkilləri istifadə edərək bədən parçalarını, cinsi orqanları da daxil edərək tanıda bilərlər. Uşağın, yetkin bədəninin fərqli bölgələrini də şəkil üzərində görməsiylə, böyüdükcə necə dəyişdiyimizi öyrənməsi təmin edilmiş olar. Bu təhsil müddətində bədənimizin bəzi bölgələrinin bizə xüsusi olduğu və qorunması lazım olduğu uşaq qorxudulmadan vurğulanmalıdır.Uşağın 3-4 yaşlarında cinsiyyətə xas xüsusiyyətləri öyrənməsi, daha sonrakı illərdə cinsi inkişafı üçün təşkil edici olacaq. Xüsusilə 3 yaş sonrasında, uşaqların qarşı cinsdəki yoldaşlarına istiqamətli əl-ələ alovlanma, öpmə, "səni sevirəm" demə kimi yetkinlərin cinsi davranışlarını təqlid etmə meyllərinin başladığı gözlənməkdədir. Uşağın qarşı cinsdən yoldaşına toxunması və ya onunla daha yaxın olmaq istəməsi normaldır və gerçək mənadakı cinsiliyi ehtiva etməz. Bu davranışlara istiqamətli olaraq ana və atanın həddindən artıq reaksiyalar verməsi, uşağın utanmasına və duyğularını gizləməyə başlamasına səbəb olacağından səhvdir.Ümumiyyətlə məktəb əvvəli çağdakı uşaq "mən necə oldum?" sualının cavabını da maraqlanar. Bu sualı cavablarkən cinsi əlaqənin necə olduğu uşağa izah edilməz ya da hər hansı bir şəkildə göstərilməz. "Anadakı yumurta, atanın kiçik toxumu ilə bir araya gəlir və ana qarınına yerləşər" cümləsi ilə cavab vermək uyğundur. Bu izahatla birlikdə, hamilə bir qadının körpəsini bədənində harada daşıdığını və zaman içində körpənin necə böyüdüyünü göstərən şəkillər istifadə edilə bilər.Ana və atanı uşağın cinsi davranışları arasında bəlkə də ən çox narahatlıqlandıran mövzu mastürbasiyadır. Hər uşaqda ortaya çıxmasa da qardaşın doğumu, ana atadan uzun davamlı ayrı qalma, ana və ata arasındakı uyğunlaşmazlıq, döyüş və ya boşanma kimi səbəblər, uşağın yaşadığı hüznü cinsi orqanını xəbərdar edərək unutmağa işinə səbəb ola bilər. Mastürbasiya, tanı kitablarında psixoloji bir problem, psixopatoloji olaraq iştirak etməz. Ancaq bu vəziyyət, ailə içində uşağı təsir edən bir problem olduğunun siqnalıdır. Ana və atanın narahatlıqlanıb uşağa qızması və ya uşağın davranışını maneə törətməyə çalışması vəziyyəti pisləşdirə bilər. Doğru olan ilk yanaşma, mastürbasiyanı görməməzlikdən gəlib uşaqla daha çox vaxt keçirmək, onunla oyun oynamaq, şəkil etmək, gəzmək və söhbət etməkdir. Əgər işə yaramırsa və uşağın mastürbasiya etmə sayı gedərək artırsa, bir psixoloqdan ekspert dəstəyi almaq doğru bir qərar olacaq. NoName


'İlkin mənə yaxınlaşaraq Nərmini öldürdüyünü etiraf etdi'\n"İlkin mənə yaxınlaşaraq Nərmini öldürdüyünü etiraf etdi"\n21 apr 2022, 18:21\nBu gün Gəncə Ağır Cinayətlər Məhkəməsində 10 yaşlı Nərmin Quliyevanı qətlə yetirməkdə təqsirləndirilən İlkin Süleymanovun cinayət işi üzrə növbəti məhkəmə prosesi keçirilib.\nYeniavaz.com "report"a istinadla hakim Dadaş İmanovun sədrliyi ilə keçirilən iclasda İ.Süleymanovun saxlanıldığı istintaq təcridxanasındakı kamera yoldaşı Rəvan İsmayılov şahid qismində ifadə verib.\nO bildirib ki, İ.Süleymanov N.Quliyevanı öldürdüyünü etiraf edib: "Fevral ayı idi. Kamerada bizdən başqa heç kim yox idi. Birdən İlkin mənə yaxınlaşaraq Nərmini öldürdüyünü etiraf etdi. Mənə deyirdi ki, hadisəni törədib, lakin 10 yaşlı Nərmini hansı səbəblə qətlə yetirdiyini demədi".\nMəhkəmə prosesində təqsirləndirilən şəxsin vəkillərinin verdiyi sualı - İlkin onunla birgə təcridxanada olan digər üç nəfərə cinayəti törətmədiyini deyib. Həmin şəxslər bunu öz ifadələrində deyiblər. Necə olur ki, İlkin digər üç nəfərə belə bir etiraf etmədiyi halda sizə Nərmini qətlə yetirdiyini etiraf edib?\nR.İsmayılov isə buna əsaslı cavab verə bilməyib və əlavə edib ki, İlkin etiraf edən zaman kamerada ikisindən başqa heç kim olmayıb.\nNövbəti məhkəmə aprelin 22-nə təyin olunub.


Bakıdakı möhtəşəm açılışa... sarımsaq əzənlə getdi\n24 İyun 2015 09:37\n"Bakı-2015" ilk Avropa Oyunları Əməliyyatlar Komitəsi və Bakı Şəhər Baş Polis İdarəsi oyunlar zamanı itən və tapılan əşyaların idarə edilməsi birgə xidmətini yaradıblar.\nArtıq bir aydır ki, fəaliyyət göstərən tapıntılar bürosuna həm əşya itirənlər, həm də hər hansı bir əşyanı tapanlar müraciət edirlər.\nTapılan əşyaları çəkmək üçün icazə verilməsə də, büronun menecer köməkçisi Fərrux Hüseynzadə dedi ki, tapılıb mərkəzə təhvil verilən əşyalar arasında ən çox eynək, maşın açarları və xüsusilə də şəxsiyyət vəsiqələri üstünlük təşkil edir.\nBundan əlavə, 18 idman obekytinin hər birində məlumat mərkəzi fəaliyyət göstərir. Arenalarda qalan və ya itən əşyalar həmin idman obyektinin məlumat mərkəzinə təqdim edilir ki, oradan da tapıntılar bürosuna təhvil verilir. Nə qədər qəribə səslənsə də, Oyunların açılış mərasimi də daxil olmaqla, idman arenalarında tapılan əşyalar arasında məişət əşyaları da olub.\nTapıntılar bürosunun menecer köməkçisi Fərrux Hüseynzadə deyir ki, Avropa Oyunlarının açılış mərasimi zamanı bir tamaşaçı sarımsaq əzənlə gəlmişdi və nəticədə mühafizə xidmətinin əməkdaşları onu içəri buraxarkən sarımsaq əzəni bizim büroya göndərmişdi.\nBu günə qədər 560 əşya tapılıb ki, onlardan da 30 faizi artıq sahiblərinə qaytarılıb. Bu isə yüksək göstərici hesab edilir.\nOyunlar yekunlaşdıqdan sonra isə tapılan əşyalar Bakı Şəhər Baş Polis İdarəsinə təhvil veriləcək. İdarənin ictimai təhlükəsizlik idarəsinin bölmə rəisi Hüseyin Mehdiyevin sözlərinə görə, iyul ayının birindən etibarən il ərzində müraciətlər olmazsa, məhkəmə qaydası ilə əşyalar onları tapan şəxslərə veriləcək (ANS TV).


Merkezi Bank pulun yarıdan çoxunu itirdi – RƏSMİ - Azadliq Xeber\nMerkezi Bank pulun yarıdan çoxunu itirdi – RƏSMİ\n20:45 xeber – 2015-ci ilin oktyabrında Azərbaycan Mərkəzi Bankının (AMB) sərəncamında olan valyuta ehtiyatları sentyabrla müqayisədə 180 milyon dollar (2,57 faiz) – 6 834,6 milyon dollaradək azalıb.\nAzadlıq.az xəbər verir ki, anspress-in məlumatına görə, bu barədə AMB-nin statistik məlumatında deyilir. 2015-ci ilin əvvəlindən AMB-nin valyuta ehtiyatları 6 923,7 milyon dollar (50,3 faiz) azalıb.\nValyuta ehiyatlarının azalması ötən ilin iyul ayından müşahidə edilir.\nManatın devalvasiyasından sonra Mərkəzi Bankın ehtiyat valyutası azalmağa başladı. Bununla bağlı ölkənin baş bankiri Elman Rüstəmov da dəfələrlə açıqlama verib. Ötən ay E.Rüstəmov bildirib ki, 2014-cü ildə Mərkəzi Bankın valyuta ehtiyatları 15 mlrd. dollar olub.\nBaş Bankirin sözlərinə görə, bu ehtiyatlar daxili bazardan alınıb: “Devalvasiyadan sonra ilk dəfə may-iyun aylarında biz daxili bazardan dollar aldıq. İyul ayında isə dollarlaşma səviyyəsi yenidən yüksəldi. İndi dollarlaşma səviyyəsi 10 il əvvəlki səviyyədədir”.\nHazırda AMB-nin valyuta ehtiyatlarının 7 mlrd. dollar olduğunu deyən E.Rüstəmov bu göstəricinin beynəlxalq normalara uyğun olduğunu bildirib.\nElman Rüstəmov onu da bildirib ki, Azərbaycanda çevik məzənnə siyasətinə keçidlə bağlı məsələlər ciddi araşdırılır:\n“Bu siyasətə keçid texniki hazırlıq və soyuqqanlı yanaşma tələb edir. Bununla bağlı beynəlxalq təşkilatlarla müzakirələr aparırıq. Manatın məzənnəsi neftin qiyməti, tədiyyə balansının vəziyyəti və tərəfdaş ölkələrin valyuta siyasəti ilə müəyyənləşir. 2016-cı ildə də belə olacaq. Göründüyü kimi, məzənnəyə təsir edən başlıca amillər ölkədən, milli iqtisadiyyatdan kənarda formalaşır. Müxtəlif çevik məzənnə siyasəti çoxdandır ki, Mərkəzi Bankın gündəliyindədir. Bu məsələlər ciddi araşdırılır. Əlaqədar beynəlxalq təşkilatlarla geniş müzakirə edilir”.\nAMB bank Bankir daxili bazar dollar Elman Rüstemov iyul manatın devalvasiyası Merkezi Bank Mərkəzi Bank Valyuta


Ana səhifə » Qəzetin pdf formatı\t» Lerikdə “Heydər Əliyev gənclərin düşüncəsində – 50 il” mövzusunda müzakirə aparılıb\nYeni Azərbaycan Partiyasının təşkil etdiyi “Gənc liderlər üçün yay məktəbləri”nin ikinci turu çərçivəsində Lerikdə “Heydər Əliyev gənclərin düşüncəsində - 50 il” mövzusunda müzakirə aparılıb.\nAZƏRTAC xəbər verir ki, Milli Məclisin deputatları Sevinc Hüseynova, İqbal Məmmədov, YAP Gənclər Birliyinin sədr müavini Ramin Məmmədov, partiyanın məsul əməkdaşı Araz Xudadanov və başqaları çıxış edərək dahi şəxsiyyət Heydər Əliyevin dövlətimiz, xalqımız qarşısındakı xidmətlərindən, gələcəyə hesablanmış inkişaf strategiyasından geniş söhbət açıblar. Bildirilib ki, ulu öndər Heydər Əliyevin ideyaları Azərbaycanın dünəninin, bu gününün və sabahının əsasıdır. Bu ideyalar müstəqil Azərbaycanımıza bir-birindən əhəmiyyətli uğurlar qazandırır.\nMüzakirələr zamanı vurğulanıb ki, gənclərə diqqət və qayğı ulu öndər Heydər Əliyevin hakimiyyətinin hər iki dövründə fəaliyyətinin əsas istiqaməti olub. Hələ hakimiyyətinin birinci dövründə Azərbaycanın müstəqil gələcəyini düşünən ümummilli lider Heydər Əliyev gənclərin keçmiş ittifaqın nüfuzlu ali məktəblərində təhsil almasının təşəbbüsçüsü olub. 1993-cü ildə ulu öndər Heydər Əliyevin xalqın təkidli tələbi ilə hakimiyyətə qayıdışından sonrakı dövrdə də gənclərə diqqət və qayğı dövlət siyasətinin əsas tərkib hissəsinə çevrilib.\nÇıxış edən gənclər də ulu öndər Heydər Əliyevin ideyalarından və müasir dövlət quruculuğundan danışaraq, onlara göstərilən diqqət və qayğını yüksək qiymətləndiriblər.


Ana səhifə » Müsahibə » Ulu Öndər milli şüurda yaşanan dövlətçilik irsini reallıqlara çevirdi\n- Misir müəllim, müasir müstəqil Azərbaycan dövlətinin qurucusu, Ulu Öndər Heydər Əliyevin Azərbaycana ilk rəhbərliyi dövründən 52 il keçir. Ümummilli Liderin hakimiyyətinin birinci dövrünü necə xarakterizə edərdiniz?\n- İllər keçdikcə müasir müstəqil Azərbaycan dövlətinin qurucusu, Ulu Öndər Heydər Əliyevin dövlətimiz, xalqımız qarşısındakı xidmətlərinin miqyası daha aydın görünür, düzgün dəyərləndirilir, fəaliyyətinin hər bir sahəsi tədqiqat mövzusu kimi araşdırılır, neçə-neçə elmi əsərlərin, kitabların ərsəyə gəlməsini şərtləndirir. Dahi şəxsiyyətin hakimiyyətinin birinci dövrü, yəni 1969-1982-ci illərdəki fəaliyyəti böyük bir təcrübə xəzinəsidir. Böyük tarixi şəxsiyyətlərə zaman özü həmişə ehtiyac duyur. Azərbaycanın Ulu Öndər Heydər Əliyevə ehtiyacı olanda O, bu tarixi missiyanı şərəflə Öz üzərinə götürdü. Ulu Öndər 52 il bundan əvvəl Azərbaycana rəhbər seçiləndə qarşısında başlıca vəzifə kimi, ilk növbədə, ölkənin mənəvi-psixoloji mühitinin ciddi surətdə dəyişdirilməsi dururdu. Həmin dövrdə Azərbaycanın siyasi, sosial-iqtisadi və mədəni durumu heç də ürəkaçan deyildi. Keçmiş İttifaqın ən ucqar respublikalarından biri kimi səciyyələnən Azərbaycanda idarəetmədə çoxlu nöqsanlara yol verilmiş, iqtisadiyyat geri qalmış, sosial-mənəvi mühit şəffaflıqdan uzaq düşmüşdü. Bütün sahələrdə tənəzzül baş alıb gedirdi. Belə bir vaxtda Ulu Öndər Heydər Əliyevin respublikanın ali vəzifəsinə seçilməsi ilə xalqımız üçün, sözün əsl mənasında, tərəqqinin və yüksəlişin əsası qoyuldu. Hələ gənclik illərindən əmək fəaliyyətinə başlayan Ulu Öndər 1944-cü ildən 1969-cu ilədək Dövlət Təhlükəsizliyi Komitəsində sıravi əməkdaşdan sədr vəzifəsinə qədər şərəfli yol keçərək böyük şöhrət qazanmışdı. Belə bir dahi insanın Azərbaycanda rəhbərliyə başlaması respublikanın xilası üçün yeganə düzgün yol idi. Ulu Öndərin Azərbaycanda birinci dəfə siyasi hakimiyyətə gəldiyi 1969-cu ilin 14 iyul tarixi Azərbaycanın xilasının birinci mərhələsi, xalqın özünə qayıdış tarixidir. Azərbaycanda Ulu Öndər Heydər Əliyevin birinci hakimiyyəti dövründə (1969-1982) sosial, siyasi, iqtisadi və mədəni həyatın bütün sahələrində ölçüyəgəlməz uğurlar qazanılıb, qüdrətli iqtisadi potensial, maddi-texniki baza yaradılıb, əhalinin rifahı xeyli yüksəlib, elm, təhsil, mədəniyyət güclü inkişaf prosesi keçib, milli şüurun oyanışı və dirçəldilməsi istiqamətində çox mühüm işlər görülüb. Azərbaycan dilinin dövlət dili kimi Konstitusiya səviyyəsində rəsmi status qazanması da dahi rəhbərin siyasi iradəsi hesabına gerçəkləşib. 1969-1982-ci illərdə Azərbaycanda sənaye, kənd təsərrüfatı, nəqliyyat, tikinti sahəsində fundamental irəliləyiş baş verib. Respublikamız ozamankı İttifaqda öz dəst-xətti, xüsusi mövqeyi, inkişaf tempi ilə şöhrətlənmişdi. 1970-ci illərdə Azərbaycan İttifaqının ən dinamik inkişaf edən respublikası adını qazandı. Ümummilli Liderimizin Özü həmin mərhələdəki fəaliyyətini xatırlayarkən demişdi: “O illər bizim respublika üçün çox uğurlu oldu. Bir çox vaxtlarda Mən işimi qurtarandan sonra da evə getmir, saatlarla kabinetimdə əyləşib respublikanın gələcək inkişafı üçün daha hansı tədbirlərin görülməsinin vacibliyini düşünürdüm. İstəyirdim ki, vəzifəmin Mənə verdiyi səlahiyyətlərdən istifadə edib, xalqın güzəranını bir qədər də yaxşılaşdırım”.\nBir sözlə, tam qətiyyətlə deyə bilərik ki, Azərbaycanın 1991-ci ildə qovuşduğu müstəqilliyin zəruri bazası xeyli əvvəl, Ulu Öndərin rəhbərliyi dövründə təşəkkül tapıb formalaşmışdı. Azərbaycan 1990-cı illərin əvvəllərində hamımıza məlum olan fəlakət, uçurum qarşısında olanda yenə də tarixin, xalqın çağırışına səs verən Ümummilli Lider Heydər Əliyev Öz xilaskarlıq missiyasını yerinə yetirmiş oldu. 1969-cu ildən başlanan yolun, müəyyənləşdirilən siyasətin əsasında dövlətə, xalqa xidmət dayanıb. Bir sözlə, tarixi gerçəkliklərin müqayisəsi böyük şəxsiyyətlərin fəaliyyətinin qiymətləndirilməsində ən obyektiv istinad yeridir.\n- Ümummilli Lider canından artıq sevdiyi Azərbaycanı hər bir baxımdan inkişaf yolunda görmək istəyib. Tarixə müraciət etsək, bu məqamı da xüsusi qeyd etməliyik ki, hər bir xalqın milli-mənəvi irsini, mental-əxlaqi dəyərlərini qoruyub saxlamaq, genetik yaddaşını, tarixi kimliyini, özünəməxsusluğunu gələcək nəsillərə ötürmək kimi çətin missiya onun taleyində müstəsna rol oynamış fenomenal şəxsiyyətlərin fəaliyyəti ilə bağlı olub...\n- Hər bir millətin tarixi inkişafı, qarşıya qoyduğu hədəflərə yetişmək əzmi, ilk növbədə, onun malik olduğu milli-mənəvi potensialdan, dəyərlər sistemindən qaynaqlanır. Dahi şəxsiyyət Heydər Əliyev müəyyən taktiki addımlarla mənsub olduğu xalq üçün strateji planları həyata keçirməyə çalışırdı. Bunlardan birincisi isə xalqı özünə tanıtdırmaq, onun etnokulturoloji həyatını bərpa etmək idi. Böyük şəxsiyyət həmin dövrdə bütün ideoloji-siyasi maneələrə sinə gərərək Azərbaycan xalqının milli inkişaf konsepsiyasını irəli sürüb, ictimai şüurdakı qorxunu aradan qaldırıb, cəmiyyəti bütün sahələr üzrə gələcək mənəvi və iqtisadi yüksəlişlərə ruhlandırıb. Hər bir Azərbaycan vətəndaşına belə bir inam aşılanıb ki, bu xalq nə vaxtsa öz azadlığına qovuşacaq. Ulu Öndərimiz Azərbaycan xalqının şüurunda məhz bu inqilabi dəyişikliyi yaradıb. Bu baxımdan inamla, demək olar ki, görkəmli dövlət xadiminin ölkəmizə rəhbərliyinin birinci dövrü, eyni zamanda, milli özünüdərkin oyanmasının, soykökə qayıdışın başlanğıc dövrüdür. Onun bütün fəaliyyəti xalqın milli dirçəliş, milli qürur hisslərinin oyanması ideyasına əsaslanırdı. 1982-ci il dekabrın 2-də Azərbaycan KP MK-nın Büro iclasında Ulu Öndər respublikaya on üç il yarımlıq rəhbərlik dövrünün yekunlarını məmnunluqla, fəxrlə ümumiləşdirərək demişdir: “Bu illər ərzində böyük işlər görülüb, respublika böyük uğurlar əldə edib. Biz uzunmüddətli geriləməni qısa müddətdə aradan qaldırmağa nail olmuşuq. Respublikamız ümumittifaq miqyasında ən qabaqcıl mövqelərdədir... Respublikada çox gözəl, sağlam mənəvi-siyasi, mənəvi-psixoloji atmosfer hökm sürür, sözün qısası, bizim respublika yüksəklərə, çox yüksəklərə qalxıb”. Ulu Öndər respublikaya birinci rəhbərliyi dövründə böyük siyasi ustalıqla xalqda milli özünüdərk hissini gücləndirə, habelə milli kimlik, düşüncə sistemi barədə dolğun təsəvvür formalaşdıra bilmişdir.\n- Azərbaycanın müstəqilliyə gedən yolu 1969-cu ildən başlayaraq Ulu Öndər Heydər Əliyevin ikinci dəfə Azərbaycana rəhbərlik etdiyi dövrdə həyata keçirilən məqsədyönlü siyasətlə tamamlanıb. Ümummilli Liderin Azərbaycana rəhbərlik etdiyi və tarixi şərait baxımından tamam fərqli olan dövrlər eyni missiyanın, biri-birini tamamlayan iki mərhələsi kimi qiymətləndirilə bilər - Xilaskarlıq...\n- Milli dövlətçilik tariximizdə böyük şəxsiyyətlər, dövlət qurucularımız çox olub. Onların hər birinə rəğbətimiz sonsuzdur. Çünki hər biri bugünkü Azərbaycan dövlətinin mövcudluğunda, indiki inkişaf səviyyəsinə gəlib çatmasında birbaşa, yaxud dolayı şəkildə əhəmiyyətli rol oynayıb. Bununla belə, tarixi şəraiti, hər dövrün öz şərt və reallıqlarını nəzərə alaraq düşünürəm ki, Azərbaycan tarixində xalqın milli enerjisini bu şəkildə bir araya gətirməyi bacarması, cəmiyyətdə vəhdətə nail olması və xalqı öz milli hədəflərinə çatdırmaq bacarığı ilə Ümummilli Lider adını halal haqqına çevirmiş şəxsiyyətimiz var - Ulu Öndər Heydər Əliyevdir. O şəxsiyyət ki, əsrlərin o üzündən 1969-cu ilə qədər yol gələn, milli şüurda yaşanan dövlətçilik irsini ən çətin şərtlər altında belə zərrə-zərrə reallıqlara çevirdi. Bu irsə sahib çıxdı, onu öləziməyə qoymadı, milli düşüncələri qorudu. Azərbaycanın gələcək istiqlalı üçün yolları hamarladı, rəvanlaşdırdı. Müstəqilliyimizin ilk illərinin təlatümlü vədələrində isə xalqın çağırışı ilə yenidən dövlətçilik sükanı arxasına keçdi. Xilaskar missiyasını şərəflə yerinə yetirərək xalqı, dövləti aydın inkişaf yoluna çıxardı. Formalaşdırdığı möhkəm təməllər üzərində müstəqilliyimizin daimiliyini, əbədiliyini, dönməzliyini təmin etdi.\nBu reallıq da hər zaman böyük inam və qətiyyətlə bildirilir ki, Ulu Öndər Heydər Əliyev SSRİ dövründə Azərbaycanı qabaqcıl respublikalar sırasına çıxardığı kimi, 1993-cü ildə xalqın təkidli tələbi ilə hakimiyyətə qayıdışı ilə müstəqilliyi əbədiləşdirən uğurlu bir yolun başlanğıcını qoydu. Görkəmli dövlət xadiminin uğurlu siyasəti nəticəsində ölkəmizdə sabitliyin təmin olunması, təbii sərvətlərimizdən səmərəli istifadə etmək məqsədilə “Əsrin müqaviləsi”nin imzalanması Azərbaycanı qısa müddətdə böyük investisiyalar məkanına çevirdi. Dövlətçiliyimizin əsasları yaradıldı. Azərbaycan demokratik, hüquqi, dünyəvi dövlət kimi nüfuz qazandı. İqtisadi tərəqqi bütün sahələrdə uğurlu addımlara yol açdı. Ən əsası dahi şəxsiyyət Heydər Əliyev düşünülmüş siyasəti nəticəsində Azərbaycanın ətrafında yaradılan informasiya blokadasını yardı. Ermənistan-Azərbaycan Dağlıq Qarabağ münaqişəsinin əsl mahiyyəti dünya ictimaiyyətinə çatdırıldı. Azərbaycanda ordu quruculuğu sahəsində mühüm addımlar atıldı. Ümummilli Lider bildirirdi ki, sülh danışıqlarını cəsarətlə aparmaq üçün güclü, qüdrətli ordu olmalıdır. Bir sözlə, 1993-2003-cü illərdə Azərbaycanın bu günü üçün möhkəm təməl yarandı.\n- Misir müəllim, Ulu Öndər Heydər Əliyevin şah əsəri olan müstəqil Azərbaycanın son 18 ilə yaxın dövrdə keçdiyi inkişaf yolunu necə xarakterizə edərdiniz?\n- 2003-cü ilin prezident seçkiləri ərəfəsində xalqımıza müraciəti zamanı Azərbaycan seçicisinin də qəlbindəki ən layiqli namizədi nəzərdə tutaraq “Mən Ona Özüm qədər inanıram və gələcəyinə böyük ümidlər bəsləyirəm. İnanıram ki, Mənim axıra çatdıra bilmədiyim taleyüklü məsələləri xalqın köməyi və dəstəyi ilə İlham Əliyev başa çatdıra biləcək” deyərkən Heydər Əliyevin qeyd etdiyi ən böyük taleyüklü məsələ, təbii ki, Dağlıq Qarabağ problemi idi. Bu baxımdan cənab İlham Əliyev Prezident-Ordu-Xalq birliyi, torpaq, Vətən sevgisi əsasında Ulu Öndərin ən böyük arzusunu yerinə yetirdi. Bu günlər Ümummilli Liderin gözlədiyi o böyük günlərdir. Hər kəsin Azərbaycanın gücünü etiraf etmək məcburiyyətində qaldığı, dostlarımızın şad olduğu, düşmənlərimizin qəm dəryasına batdığı zamanlardır. Əminik ki, indi ən çox Ulu Öndər Heydər Əliyevin ruhu şaddır.\nAzərbaycan əsgəri xalqın zəfər salnaməsini yazdı. Torpaqlarımızın işğaldan azad edilməsində illərin zəhməti var. Azərbaycan dövləti, cəmiyyətimiz, Ordumuz bu gücə, qüdrətə dövlət rəhbərimizin fədakar əməyi, dərin zəkası, qətiyyətli addımları sayəsində nail olub.\nAzərbaycan bu gün əsrlərin reallıqlarını dəyişir, tarixin axarına yeni nizam verir. Bəlkə heç özümüzün də fərqinə varmadığımız, amma gələcək nəsillərin keçmişə boylananda hər zaman böyük qürur və fəxarət hissi ilə öyünəcəkləri günlərin canlı şahidləriyik. Belə günləri öz xalqının şanlı tarixinə yalnız böyük şəxsiyyətlər yaza bilər. Azərbaycan xalqı bu tarixi uğurları ona görə əldə edə bilir ki, hazırda hər bir azərbaycanlının ətrafında sıx birləşdiyi, haqq mövqeyinə dəstək verdiyi, hər kəlməsindən məmnunluq duyduğu cənab İlham Əliyevin şəxsində belə bir Liderə sahibdir.


Dünyamızı və həyatımızı dəyişən kəşflər, ixtiralar: Metal lövhələrin köməyi ilə kitab çapetmə üsulu nə vaxt və kim tərəfindən tətbiq edilib?\nMetal lövhələrin köməyi ilə kitab çapetmə üsulu nə vaxt və kim tərəfindən tətbiq edilib?\nİohann Qutenberq (alm. Johannes Gutenberg) insaniyyətin tarixində ilk dəfə olaraq metal lövhələrin köməyi ilə kitab çapetmə üsulunu tətbiq edən alman ixtiraçısı olmuşdur.\nKitab çapında hərəkətli metal lövhələrin tətbiqi inqilab törədir. Avropada kitab istehsalı güclənir və bütün dünyaya geniş yayılmağa başlayır. O, renessas dövrünün açarı hesab edilir. Gutenberqin ilk çap olunan Bibliya öz yüksək keyfiyyəti ilə məşhurdur.\nYohan Qutenberq təxminən 1397-1700-cü illərdə Mayns şəhərində anadan olmuşdur. Onun atası cənab Qensflayş ticarətdə çalışırdı. O, dövrün dəbinə görə Yohan Qensflayş öz soyadını dəyişərək, vaxt ilə yaşadıqları yerin adını götürür. 1141-1420-ci illərdə Qutenberq ailəsi patrisiya və vətəndaşlar arasında baş vermiş münaqişəyə görə Maynsdan Strasburuq şəhərinə köçürlər. Burada, o, ömürün çox hissəsini keçirərək daşların pardaqlanması, və güzgülərin hazırlanması ilə məşğul olur.\n1440-cı il kitab çapının ixtirası ili hesab olunur. Qədim sənədlərdən görünür ki, 1444-1446-cı illərdə Prokofiy Valdfoqel gizli məktubda başqaları ilə əlaqəyə girərək "süni məktubun" sirlərini satmağa çalışır.\nQutenberqin dahi ixtirası ondan ibarət idi ki, o\nmetal hərfləri tərsinə olaraq, metaldan qabarıq şəkildə hazırlayır. Bu hərflərdən yığlılan mətnləri o, sonra kağızın üzərinə çap edir. İxtiranı geniş tətbiq etmək üçün onun vəsaiti çatmır.\nKiçik maliyyə vəsaiti və heç bir təcrübəyə malik olmayan işçilərlərlə Qutenberq böyük nəailiyyət əldə edir. 1456-cı ildə o 5 müxtəlif formada hrflər tökür və Elia Donatın latın qrammatikasını və iki Bibliyanı çap edir. Qutenberq çap işindən gəlir gələnə qədər uzun müddət şərikinə pul verməkdən boyun qaçırır. Faust onu məhkəməyə verərək, faizlərin ödənilməsini tələb edir. Məhkəmədə o, uduzur və mətbəə bütünlüklə Fuasta keçir və Qutenberq hər şeyi təzədən başlamalı olur. O, sonra vətəninə Qutenberqə qayıdır və orada yeni çap mətbəəsinin açılması ilə məşğul olur.\nEtiketler: Dünya alimləri, İlk dəfə, Maraqlı ixtiralar, Texnologiyalar


NİKOLAY PATRUŞEVİN OĞLU ƏRƏBİSTANA NİYƏ GETMİŞDİ? – Putinin səfərində imzalanmış 41 sazişdə onun rolu nədir?\n16 Oktyabr 2019 - 13:54\nMaksim Suçkov, Marianna Belenkaya\nPutin deyib: “İran kimi böyük, min illərdir mövcud olan bir ölkənin maraqlara sahib olması normaldır. Buradakı bütün nüansları başa düşmək, bütün mübahisələri həll etmək üçün dialoq olmalıdır. Buna görə də, həm Səudiyyənin, həm də Əmirliklərin İranla münasibətdə narahatlıqlarını başa düşə bilərəm. Moskva vasitəçi rolunu öz üzərinə götürə bilər, lakin buna ehtiyac yoxdur. Bu mübahisələri yalnız həmin ölkələr həll edə bilər”.


- + - 04/12/2021 12:31:00\nYenisabah.az xəbər verir ki, prosesdə iki şahid dindirilib.\nİlk olaraq Hospitalın 8-ci şöbəsində xəstə baxıcısı işləmiş Kamil Əliyevin ifadəsi dinlənilib. K.Əliyev ifadəsində deyib ki, tanışı Ruslanın atası xəstələnib, oğlu onu Modul Tipli Hospitalın VİP korpusuna yerləşdirmək istəyib:\n“Mən də Rüfət Vəlizadə ilə əlaqə saxladım. Dedim ki, xəstəni VİP korpusa yerləşdirmək istəyirlər. Dedi, olar. Rüfət bəy mənə "3" demişdi. Mən də 300 manat başa düşmüşəm. Sən demə 3 min manat deyibmiş. Xəstənin oğlu məbləği biləndə razılaşmadı. Pulu verə bilmədilər deyə xəstəni oradan çıxarıb başqa yerə apardılar”.\nŞahid İlkin Rəfiyev ifadəsində porter və xəstə baxıcılarının işə qəbulu ilə məşğul olduğunu deyib:\n“Orada işdən çıxarılan işçilər vardı. Müqavilə müddətləri bitmişdi. İşdən çıxarılmaları ilə bağlı isə şikayətləri vardı. Rüfət Verdizadə onlara deyib ki, pul verin, müqavilə müddətini uzadaq”.


“İxtisas seçiminə ailənin təsiri və rolu” İTV-nin canlı efirində | Müstəqil Araşdırmalar mərkəzi\nNoyabrın 16-da “ELS-Müstəqil Araşdırmalar Mərkəzi”AR Prezidenti yanında Qeyri-Hökumət Təşkilatlarına Dövlət Dəstəyi Şurasının maliyyə, Azərbaycan Respublikasının Prezidenti yanında “Bilik”Fondu və İctimai Televiziya və Radio Yayımları Şirkətinin informasiya, texniki və təşkilatçılıq dəstəyilə “Ailə, qadın və uşaq problemlərinin həllində milli-mənəvi dəyərlərin rolunun gücləndirilməsi” layihəsi çərçivəsində “İxtisas seçiminə ailənin təsiri və rolu” adlı mövzunun içtimai müzakirələrini keçirdi.”Açıq dərs” verilişinin canlı yayımında ekspertlər mövzu ətrafında maraqlı fikir və təklifləri ilə bölüşdülər. VİDEO\nStudiyanın qonaqları, “ELS-Müstəqil Araşdırmalar Mərkəzi” İctimai Birliyinin sədri, layihənin rəhbəri İradə Yaqubova, AR Prezidenti yanında “Bilik” Fondunun sektor müdiri Xatirə Hüseynova, Təhsil Nazirliyi yanında Peşə Təhsili üzrə Dövlət Agentliyinin baş məsləhətçisi Məcid Bayramov və 18 saylı Peşə Liseyinin müdiri Rəhim Ağamalıyev idi.\nPeşə seçimi insanların həyatında verdiyi ən vacib qərarlardan biridir və sözsüz ki, hər birimizi hansı peşəni seçəcəyimiz və bununla gələcək fəaliyyətimizin uğurlu olub-olmayacağına dair fikirlər düşündürür. Peşə insanın gələcəyini müəyyənləşdirir və onun rolu insan həyatında çox önəmlidir.Belə qənaətdə olan İ.Yaqubova sentyabr ayında layihə çərçivəsində reallaşan sosioloji araşdırmanın nəticələrini açıqlayarkən, ali təddris ocaqlarında təhsil alan gənclərin ixtisas seçiminə təsir edən amillər sırasında daha çox peşənin dəbdə olması, peşəyə tələbat və s. qeyd etdiklərini bildirdi. Onun sözlərinə görə, peşə seçimini gənclər daha çox valideynlərin məsləhəti və bir çox hallarda təkidi ilə edirlər, bir qayda olaraq da peşə ixtisas məktəblərinə deyil, ali müəəsisələrə üz tuturlar. “Bugünkü mövzu Azərbaycanda peşə təhsili ilə bağlı islahatlar və imkanlar barədə valideynlərin məlumatlandırılması və övladlarının düzgün istiqamətə yönləndirməsini nəzərdə tutur”, – deyə layihə rəhbəru vurğuladı.\nX.Hüseynovanın qənaətinə görə,peşə seçimi gənclərin sonrakı həyatında dönüş nöqtəsi yarada bilər və bu məsələdə cəmiyyətin, insanın yaşadığı mühitin də rolu böyükdür. 3 ilə yaxındır ki, AR Prezidentinin sərəncamı ilə yaradılan Bilik Fondu Azərbaycanın bütün rayonlarında maarifləndirici layihələr həyata keçirir. Artıq bir sıra bölgələrdə Bilik Evləri açılıb ki, orada gənclərin peşə seçimi ilə bağlı maarifləndirildirici kurslar təşkil olunur. Məsələn, sosial sifariş və ali təhsildən kənarda qalangənclərin müraciəti əsasında Nardaranda xalçaçılıq və avtomobil təmiri üzrə mütəxəssis, Şəkidə toxuculuq, digər bölgələrdə isə xarici dil kursları açılmışdır.\nM.Bayramov hazırda peşə təhsilinin plan və proqramlar üzrə, yəni beş istiqamətdə aparıldığını dilə gətirdi. Onun sözlərinə görə, ölkədə peşə təhsilinin nüfuzunun çox aşağı olması və valideynlərin uşaqların seçiminə güclü təsir etməsi səbəbindən valideynlərlə peşə seçimi ilə bağlı maarifləndirici işlərin aparılması nəzərdə tutulmuşdur.\nR.Ağamaliyevin sözlərinə görə,5-7 il əvvəl peşə liseylərinə uşaqlar təsadüfən gəlirdisə, hazırda onlarınəksəriyyəti bu seçimi məqsədyönlü şəkildə edirlər. Onun sözlərinə, bazar iqtisadiyyatı dövründə vəziyyət bir qədər dəyişib və ailələr bu gün övladlarını daha çox peşəyə, sənətə istiqamətləndirməyə başlayıb.\nCanlı efirə qoşulan tamaşaçılar veriliş boyu mövzuya dair öz fikir və təklifləri ilə bölüşüblər.\nQeyd edək ki, bu mövzu ilə “ELS” Müstəqil Araşdırmalar Mərkəzinin həyata keçirdiyi “Ailə, qadın və uşaq problemlərinin həllində milli-mənəvi dəyərlərin rolunun gücləndirilməsi” layihəsi çərçivəsində İctimai Televiziyada müzakirələr başa çatmışdır.


Bu il torpaqlardan əsassız istifadə edənlər 655 min manat cərimələnib - ƏMLAK - Fins.az\nƏmlak Məsələləri Dövlət Komitəsi tərəfindən respublika ərazisində torpaqlardan əsassız və qanunvericiliyə zidd istifadə halları ilə bağlı mütəmadi monitorinqləri və torpaq reydlər keçirilir.\nKomitədən verilən məlumata görə, monitorinqlərin məqsədi torpaqların təyinatdan kənar və əsassız istifadə edilməsi, özbaşına zəbt olunması, qanunsuz tikintilərin aparılması hallarını müəyyən etməkdir.\nKomitədən bildirilib ki, cari il ərzində İnzibati Xətalar Məcəlləsinin tələblərinə əsasən 673 hal üzrə inzibati protokollar tərtib edilib, 655 min manata yaxın cərimə tətbiq olunub. 673 hal üzrə inzibati protokoldan 35-i Bakının, 638-i isə regionların payına düşür. İnzibati protokollar dövlət, bələdiyyə və xüsusi mülkiyyətdə olan torpaq sahələrinin İnzibati Xətalar Məcəlləsinin 244-248, 250-251 maddələrində qeyd olunan halların pozulmasına görə yazılır. Zəbt olunma Cinayət Məcəlləsi ilə tənzimlənir.\n“Belə monitorinqlər Komitənin torpaq sahələrinə nəzarət üzrə torpaq müfəttişləri tərəfindən həyata keçirilir. Aparılmış monitorinqlərdə məlum olur ki, bəzi hallarda torpaqlar təyinatına uyğun istifadə edilmir, torpaqların ayrılmasında qanunsuzluqlara yol verilir, əsassız olaraq torpaqların kateqoriyası dəyişdirilir. Bəzi hallarda kənd təsərrüfatı təyinatlı torpaqlar birbaşa məqsədləri ilə deyil, istehsalat, sənaye məqsədləri üçün istismar olunur. Belə torpaqlarda süni balıq gölləri, daş və gil-çınqıl karxanaları və sair obyektlər yaradılır. Torpaqların üst münbit qatının müxtəlif ərazilərə daşınması hallarına rast gəlinir ki, bu da torpaqların eroziyaya uğramasına səbəb olur. Son nəticədə, torpaq sahələrinin məqsədli istifadəsinin qarşısını alır, torpağın iqtisadi gəlirliliyini və səmərəsini azaldır. Bir sıra hallarda isə vətəndaşlar onlara məxsus mülkiyyətin ətrafındakı torpaqları zəbt edir və hasarlayırlar. Ən çox rast gəlinən problemli məsələlərdən biri də kommunikasiya xətlərinin (yüksək gərginlikli elektrik xətləri, avtomobil və dəmir yolları, magistral neft, qaz, su boru kəmərləri və s.) mühafizə zolağına aid torpaqların zəbt edilərək orada yaşayış evlərinin, sahibkarlıq və digər təyinatlı obyektlərinin tikintisi hallarıdır. Bu hallar kommunikasiyaların istismarı zamanı çətinliklər yaratmaqla yanaşı, vətəndaşların həyatı üçün də ciddi təhlükə mənbəyidir”, - deyə məlumatda vurğulanıb.\nXatırladaq ki, torpaqların istifadəsi və mühafizəsi ilə bağlı qanunvericilik də sərtləşdirilib, cərimə və sanksiyalar, bəzi hallarda cinayət məsuliyyəti müəyyən edilib. Torpağı özbaşına hasarlama, becərmə və ya dəyişdirməyə yol verənlər 8-10 min manat cərimə və ya 2 ilədək azadlıqdan məhrumetmə ilə cəzalandırılır.\nXəzər dənizinin (gölünün) Azərbaycan Respublikasına mənsub olan bölməsinin sahilboyu 20-50 metrlik zolağına aid olan torpaq sahələri ilə bağlı tələblərin pozulmasına görə fiziki, vəzifəli və hüquqi şəxslər müvafiq olaraq 4 min manat, 8 min manat və 40 min manat cərimələnir. Həmçinin Cinayət Məcəlləsində Xəzər dənizinin sahilboyu 20-50 metrlik zolağının altında olan torpaqlara münasibətdə 7 ildən 10 ilədək müddətə azadlıqdan məhrum etmə nəzərdə tutulub.\nQeyd edək ki, torpaq qanunvericiliyinin tələblərinin pozulmasına qarşı həyata keçirilən inzibati tədbirlərlə yanaşı, yerli icra hakimiyyətləri, bələdiyyələr, fiziki və hüquqi şəxslərlə, eləcə də əhalinin geniş təbəqəsi ilə maarifləndirmə və izahat işləri aparılır.\nBelə tədbirlərin məqsədi torpaqlardan istifadə və sahilboyu torpaq sahələrində mülkiyyətçilərin, dövlətin və vətəndaşların hüquqlarının daha səmərəli təmin olunmasıdır. Bununla torpaqların məqsədli dövriyyəsinə qaytarılması, təyinatına zidd istifadədə olan torpaqların qanunauyğun şəkildə yenidən iqtisadi dövriyyəyə cəlb edilməsi təmin edilir.


Paşinyan detalları açıqladı\n12:14 13.07.2018 (Yenilənib 12:15 13.07.2018)\n"Çavuşoğlu bildirdi ki, Ermənistandakı prosesləri izləyiblər, bu proses barədə xeyli məlumatlıdırlar"\nBAKI, 13 iyul — Sputnik. Türkiyənin xarici işlər naziri Mövlud Çavuşoğlu NATO forumu zamanı Nikol Paşinyanı baş nazir seçilməsi münasibəti ilə təbrik edib. Sputnik Ermənistan xəbər verir ki, bunu Brüssel hava limanında jurnalistlərə açıqlama verən Ermənistanın baş naziri bildirib.\nPaşinyanın sözlərinə görə, erməni nümayəndə heyəti iclas zalında olduğu vaxt türkiyəli nazir əvvəlcə onların yanından sürətlə keçib, daha sonra geri dönüb və hələ Avropa Şurasından tanıdığı xarici işlər naziri Zöhrab Mnatsakanyana yaxınlaşıb.\n"O, daha sonra mənimlə tanış oldu və dedi ki, Ermənistandakı prosesləri izləyiblər, bu proses barədə xeyli məlumatlıdırlar. Daha sonra o, məni baş nazir seçilməyim münasibəti ilə təbrik etdi" — deyə Paşinyan bildirib.\nQeyd edək ki, 11-12 iyul tarixlərində Belçikanın paytaxtı Brüsseldə NATO-nun 29-cu sammiti keçirilib. Sammitdə 54 rəsmi nümayəndə heyəti iştirak edib. Azərbaycan prezidenti İlham Əliyev sammitdə iştirak etmək üçün Belçikaya gedib.\nSammitin gedişində müttəfiqlər paytaxtı Skopyen olan Şimali Makedoniya Respublikasını NATO-nun 30-cu üzvü olmağa dəvət edib.\nDaha sonra sammit çərçivəsində Gürcüstan və Ukrayna rəhbərliyi ilə görüşdə regional çağırışlar müzakirə olunub. Sammit tərəfdaş ölkələrin iştirakı ilə Əfqanıstan üzrə görüşlə yekunlaşıb.\nNikol Paşinyan, xarici işlər naziri Mövlud Çavuşoğlu, NATO, Ermənistan, Türkiyə, sammit, baş nazir


“Bakının Regional İnkişaf Planı hazırdır” – Komitə sədri – Yenicag.Az\nAna Səhifə Cəmiyyət “Bakının Regional İnkişaf Planı hazırdır” – Komitə sədri\n"Bakının Regional İnkişaf Planı hazırdır" - Komitə sədri\nYeni Çağ Media Qrupu – Mart 03, 2017 - 13:26\n“Böyük Bakının Regional İnkişaf Planının layihəsi artıq hazırdır və artıq Nazirlər Kabinetinə təqdim olunub”.\nBu barədə jurnalistlərə açıqlamasında Dövlət Şəhərsalma və Arxitektura Komitəsinin sədri Abbas Ələsgərov məlumat verib. Onun sözlərinə görə, ekspertlər layihəyə baxdıqdan sonra hökumət tərəfindən təsdiq ediləcək.\nKomitə sədri qeyd edib ki, layihədə çox yeniliklər olacaq: “Dəyişikliklərlə bağlı müvafiq nazirliklərin hər biri öz mövqeyini bildirib. Biz də həmin münasibətlərə uyğun olaraq layihədə müvafiq düzəlişlər etməliyik. Nazirliklərdən bəzilərinin təklifləri ilə razılaşmadıq. Misal üçün, keçmiş nəqliyyat naziri bizə təklif etmişdi ki, Bakıda ikinci pullu yol da olsun. Cavab verdik ki, bir pullu yol var və bu da kifayət edir”.


İslam Konfransı Təşkilatının Xarici İşlər nazirləri Şurasının 37-ci sessiyasında Azərbaycan Respublikasının xarici işlər naziri Elmar Məmmədyarovun çıxışı\nDüşənbə, 19 may 2010-cu il\nMən heyrətamiz Düşənbə şəhərində İKT Xarici İşlər nazirlərinin 37-ci iclasına ev sahibliyi etdiyi üçün Tacikistan Respublikasının Hökumətinə səmimi təşəkkürümü bildirməkdən məmnunam. Mən bu vacib hadisənin mükəmməl təşkilinə və isti qonaqpərvərliyinə görə qardaş tacik xalqına və zati-aliləri prezident İmaməli Rahmona təşəkkür etmək istərdim. Mən Xarici İşlər nazirləri Şurasının sədrliyini qəbul etdiyinizə görə sizi təbrik etməkdən şərəf duyuram və əminəm ki, sizin sədrliyiniz ərəfəsində biz qarşıya qoyulmuş məqsədlərə nail olacağıq.\nEyni zamanda, mən sədrliyi dövrü ərzində edilmiş gözəl iş və təşkilatın səriştəli idarə edilməsinə görə sədrliyini təhvil verən Suriya rəhbərliyinə öz ehtiramımı bildirmək istərdim.\nMən həmçinin peşəkarlığına və sadiqliyinə görə İKT-nin Baş katibi Prof. Ekmələddin İhsanoğluna və onun komandasına da təşəkkürümü bildirirəm.\nXarici İşlər nazirlərinin 36-cı sessiyasından sonrakı müddətdə Azərbaycan İKT-nin üzv dövlətləri ilə münasibət və əməkdaşlığını daha da möhkəmləndirib. Azərbaycan İKT-nin Onillik Fəaliyyət Proqramının yerinə yetirilməsinə xüsusi diqqət yetirir.\nBu xüsusda, mənə verilmiş imkandan istifadə edərək hörmətli dinləyicilərə bildirmək istərdim ki, 20 aprel tarixində Azərbaycan parlamenti İKT-nin Nizamnaməsini ratifikasiya etmişdir və müvafiq ratifikasiya sənədi 8 may tarixində İKT Baş Katibliyinə göndərilmişdir.\nYaxın keçmişdə ölkəm Hüquq-mühafizə orqanlarının rəhbərlərinin 1-ci İslam Konfransı, İKT Mədəniyyət nazirlərinin 6-cı iclası, İKT-nin yaradılmasının 40 illiyinə həsr olunmuş İKT-nin Baş Katibliyi ilə birlikdə təşkil olunmuş sivilizasiyalararası dialoq konfransı kimi bir sıra mühüm İKT tədbirlərinə ev sahibliyi edib. Bu yaxınlarda 26-27 aprel tarixlərində Bakı yer kürəsinin 35 ölkəsindən 250 nümayəndənin bir araya gəldiyi dünyanın dini liderlərinin sammitinə ev sahibliyi etmişdir.\nHəmçinin qeyd etmək istərdim ki, Azərbaycanın paytaxtı Bakı, 2009-cu il üçün İslam mədəniyyətinin paytaxtı elan olunmuşdur. Bu müddət ərzində müxtəlif konsertlər, incəsənət sərgiləri, musiqi festivalları da daxil olmaqla, bir sıra mədəni tədbirlər Bakıda və Azərbaycanın digər şəhərlərində keçirilərək çoxsaylı İKT üzv ölkələrindən nümayəndələri bir araya gətirmişdir.\nQeyd olunasıdır ki, bu yaxınlarda Bakıda İslam Konfransı Təşkilatının Dialoq və Əməkdaşlıq uğrunda Gənclər Forumunun regional ofisinin təntənəli açılışı olmuşdur. Biz əminik ki, bu forumun işi müsəlman icması üçün mühüm əhəmiyyət kəsb edən gənc nəslin mənəvi dəyərlərinin möhkəmlənməsinə, mədəniyyətlər və sivilizasiyalararası dialoqun inkişafına öz töhfəsini verəcəkdir.\nDəməşqdə keçirilən nazirlərin görüşündən ötən müddətdə Azərbaycan, İKT və BMT çərçivəsində bir sıra İKT ölkələrinə humanitar yardım proqramlarında iştirak etmiş və bu sahədə işlərimizi davam etdirəcəyik.\nİyun ayında Azərbaycan İKT orqanlarının “İKT daxilində ticarətin inkişafına yardım üçün yol xəritəsi” və İslam İnkişaf Bankının sahibkarlar palatasının 35-ci iclaslarına ev sahibliyi edəcəkdir.\nMən bir daha İslam İcmasına və İKT-nin Baş katibinə davam edən Ermənistan-Azərbaycan münaqişəsində Azərbaycanın ədalətli mövqeyinə və Ermənistanın təcavüzünün nəticələrinin aradan qaldırılmasında verdikləri mühüm dəstəyə görə Azərbaycanın dərin təşəkkürünü çatdırmaq istərdim. Bu təcavüz nəticəsində demək olar ki Azərbaycan ərazisinin 20%-i Ermənistanın işğalı altındadır, 1 milyona yaxın azərbaycanlı öz doğma torpaqlarında etnik təmizləməyə məruz qalıb və İslam irsi də daxil olmaqla, Azərbaycanın minlərlə tarixi və mədəni abidələri dağıdılmış və qarət edilmişdir. Ərazi bütövlüyü, suverenlik, BMT üzv dövlətlərin beynəlxalq səviyyədə tanınmış sərhədlərinin toxunulmamazlığına hörmət da daxil olmaqla, beynəlxalq hüququn norma və prinsiplərinə əsaslanmış İKT-nin mühüm qərarları və İKT-nin üzv dövlətlərinin dəstəyi, beynəlxalq ictimaiyyətin və ələxsus BMT Baş Assambleyasının Azərbaycan torpaqlarının işğalı məsələsinə münasibətdə effektiv vasitə olmuşdur.\nİKT-nin üzv dövlətlərindən bir neçəsində hazırkı vəziyyət çox narahatedicidir. Biz Fələstindəki vəziyyətlə bağlı narahat olaraq qalırıq. Azərbaycanın qardaş Fələstin xalqını və onların sülh, sabitlik, azad və suveren Fələstin dövləti yaratmaq cəhdlərini dəstəklədiyini bir daha nəzərinizə çatdırmaq istərdim. Biz Fələstində xalqın ehtiyac duyduğu yardımla təmin edilməsi istiqamətində təşkilatımızın cəmləşdirilməsi üçün Baş Katibliyin gördüyü işi yüksək qiymətləndiririk.\nİşğal olunmuş Qollan yüksəkliklərində insanların çəkdiyi əziyyətlərdən dərin narahatçılıq keçirərək, Suriyanın zəbt edilmiş torpaqları üzərində özünün tam suverenliyini bərpa etmək cəhdlərini və regionda davamlı və hərtərəfli sülhün saxlanılmasına sadiq olmasını dəstəklədiyimizi bildirmək istərdim.\nMən Kəşmir mübahisəsinin həlli istiqamətində göstərilən təşəbbüsləri dəstəklədiyimizi və kiprli türklərin ədalətsiz təcrid olunmalarının davam etməsi ilə bağlı narahatlığımızı bildirmək istərdim.\nAzərbaycan prinsipial olaraq Əfqanıstan, İraq, Somali, Sudan hökumətlərin və digər İKT-yə üzv dövlətlərin bu ölkələrdə sülhün və sabitliyin bərpa etmək cəhdlərini dəstəkləyir və İslam dünyasındakı münaqişələrin beynəlxalq hüququn norma və prinsipləri əsasında həllinə öz töhfəsini vermək səylərini edir.\nHəmçinin uranın zənginləşdirilməsi məsələsində razılığa gəlmiş Türkiyə, İran və Braziliyaya ünvanlanmış təbriklərə də qoşuluram.\nDünyanın bəzi yerlərində İslamın düzgün başa düşülməməsi ilə əlaqədar yaranmış hazırkı vəziyyət bizim islama qarşı yaranmış mənfi yanaşmaya müqavimət sahəsində birgə addımlarımızın gücləndirilməsi zəruriliyini təsdiqləyir. İslam və onun dəyərlərinin düzgün imicini qeyri-İslam dünyasına təqdim etmək cəhdləri müvafiq İKT qurumları vasitəsilə həyata keçirilməlidir və müxtəlif ölkələr və beynəlxalq təşkilatlarla aktiv dialoq qurulasıdır.\nÖz tarixi, mədəniyyəti və mənəvi dəyərləri ilə İslam sivilizasiyasının ayrılmaz hissəsi olan Azərbaycan keçmiş Sovet müsəlman ölkələri arasında ilk olaraq 1991-ci ildə İKT-yə üzvlük üçün müraciət etmişdir. Azərbaycanla İKT arasında geniş əməkdaşlığın inkişaf etdirilməsi ölkəmin xarici siyasətindəki prioritetlərdən biridir və mühüm strateji əhəmiyyət kəsb edir.\nBildiyiniz kimi, keçən il Azərbaycan 13-cü İslam Konfransı Sammitinin 2014-cü ildə Bakıda keçirilməsini rəsmi şəkildə təklif etmişdir. Azərbaycanın, Xarici İşlər nazirlərinin Şurası və nazirlər səviyyəsində bir sıra digər görüşlər də daxil olmaqla İKT-nin çoxsaylı tədbirlərinə müvəffəqiyyətlə ev sahibliyi etməsini, bununla yanaşı bizim təşkilatın məqsəd və vəzifələrinə tərəfdarlılığmızı nəzərə alaraq, mən bu gün Azərbaycan xalqı tərəfindən də yüksək qiymətləndiriləcək qardaş müsəlman ölkələrindən bu məsələdə dəyərli və xoş dəstək istəyirəm.\nAzərbaycan inanır ki, onun İslam Konfransı Təşkilatın məqsəd və vəzifələrinə tərəfdar olması, təşkilatın tədbirlərində fəal iştirakı və İslam İcması üçün həlledici məsələlərdə prinsipial mövqe tutması, 13-cü İslam Konfransı Sammitinə ev sahibliyi etmək şərəfinin ona verilməsinə imkan yaradacaq.\nÇıxışımın sonunda bir daha Tacikistana qarşıdan gələn sədrlik dövründə müvəffəqiyyətlər arzulayır və onun səylərini dəstəklədiyimizi bildirirəm.


02:41 28 Fevral 2020\nAzərbaycan Qəzeti Rəsmi Dövlət Qəzeti, Baş redaktor Bəxtiyar SADIQOV Paşinyan Aprel döyüşləri iştirakçılarına sahib çıxmır\nPaşinyan Aprel döyüşləri iştirakçılarına sahib çıxmır\nErmənistanda hakimiyyət dəyişikliyindən sonra ölkədə müsbət istiqamətdə yeniliklərin olacağına dair gözləntilərin özünü doğrultmadığı artıq tam təsdiqini tapmaqdadır. Elə bunun bir real təzahürü dövlət qulluqçularının, hərbçilərin əməkhaqlarının azaldılmasıdır.\n"Lragir” nəşri yazır ki, ölkədə artan iqtisadi böhran dövlət qurumlarının fəaliyyətinə, eləcə də maliyyələşməsinə ciddi problemlər yaradıb. Qeyd olunur ki, böhran səbəbindən bundan əvvəlki dövrdə dövlət qulluqçularının, hərbçilərin əməkhaqları 40 faizə qədər azaldılıb, əksər qurumlarda işçilər arasında ixtisarlar gedib.\nÖlkədə etiraz aksiyaları da səngimir. Aksiyaların hədəfi müxtəlifdir. Bəziləri əvvəlki kütləvi etirazlar zamanı irəli sürdükləri tələb və problemləri bir daha baş nazirin yadına salırlar. Bu günlərdə Yerevanda Ermənistan hökuməti binası qarşısında "Ermənistan Ekoloji Cəbhəsi” adlı təşkilatın üzvləri mitinq keçirib. Aksiya iştirakçıları Cermux yaxınlığındakı Əmulsar (Əmulsarı) qızıl mədəninin fəaliyyətini dayandırmağı tələb edirlər.\nHəmin mədənin istismarı ilə bağlı məlumatların qəsdən gizlədilməsinə görə yaradılan istintaq qrupunun rəhbəri Yuriy İvanyan jurnalistlərlə görüşü zamanı mədənin Cermux mineral sularına və ümumiyyətlə, ətraf mühitə hər hansı zərərli təsirinin aşkar olunmadığını bildirmişdi. Mitinq iştirakçıları isə ekspertizanın ötəri təşkil olunduğunu, mədənin fəaliyyəti nəticəsində Cermux sakinləri və ətraf mühit üçün fəlakətə səbəb olacaq hadisələrin baş verəcəyini düşünürlər.\nEkoloq Anna Şahnazaryan bildirib ki, ekspertizanın yekunlarına dair sənədlər düzgün tərtib olunmayıb və qızıl yataqlarının işlənməsinə icazə saxta məlumatlar əsasında verilib. O, müstəqil ekspertlər tərəfindən yeni tədqiqatlar aparılması tələbini irəli sürüb. Polis hökumət binasına zorla daxil olmaq istəyən aksiya iştirakçılarının qarşısını alıb və bildirib ki, bu ərazi xüsusi mühafizə olunan obyektdir. Qanun keşikçiləri ilə etirazçılar arasında qarşıdurma davam edib.\nHadisələrin bu səpkidə getdiyi bir vaxtda işğalçı ölkənin hərbisində də vəziyyətin kifayət qədər acınacaqlı olduğu bildirilir. Bu günlərdə sosial şəbəkələrdə daha bir erməni döyüşçünün düçar olduğu acınacaqlı vəziyyətlə bağlı paylaşmalar yayılıb. Belə ki, dövlət Aprel döyüşləri iştirakçısı Hayk Sexilyanın xaricdə müalicə olunması haqqında müraciətini rədd edib.\nVurğulayaq ki, Ermənistanda Aprel döyüşlərində xəsarət alanlara da münasibət fərqlidir. Azərbaycanda bu qəbildən olan insanlara yüksək ehtiram olduğu halda, Ermənistanda bunun tamam əksidir. 2016-cı ilin Aprel döyüşlərində Azərbaycan əsgərindən layiqli cavabını alan erməni döyüşçüləri hələ də dövlətdən yardım ala bilməmələrindən gileylənirlər. Üstündən uzun müddət keçməsinə baxmayaraq, Aprel döyüşlərinin iştirakçısı olan erməni hərbçilərinin üzləşdikləri çətinliklər və problemlərlə bağlı mütəmadi olaraq mətbuatda məlumatlar yayılır. Faktlar yetərincədir.\nH.Sexilyan qeyd edib ki, ötən il qəlpə hələ 1 sm onurğa beynindən uzaq olarkən, həkimlər müdaxilə etməkdən çəkinərək İsveçrəyə getməyini məsləhət görüblər. Bildirib ki, artıq iki aydır bu məsələ ilə Paşinyanın müşaviri məşğul olsa da, ortada heç nə yoxdur: "Səhiyyə Nazirliyi xaricdə müalicə olunmağımın rədd edilməsini, Almaniyadan daxil olan cavab məktubunda mənim 100 faiz addımlaya biləcəyimə zəmanət verilməməsi ilə əsaslandırır. Nazirliyin bu cür səbəb göstərməsini əsassız hesab edirəm. İstənilən həkim yanına gedək, adi angina əməliyyatına zərurət olduğunu desək, kim 100 faizlik zəmanət verəcək. Tibb dünyasında, istisnasız olaraq, zəmanət yoxdur və onlar da bunu istəyirlər. Problemlə bağlı mətbuatda məsələ qaldırıldıqdan sonra baş nazirin müşaviri zəng edərək deyib ki, son 1 ay yarım ərzində məsələ ilə məşğul olub, sənədlər bu və ya digər mərhələdədir. Dostlarım tərəfindən açılmış hesabda hazırda 8619 ABŞ dolları vəsait toplanıb, cərrahiyyə əməliyyatının dəyəri isə 35 000 avrodur”.\nHazırda Aprel döyüşlərinin verdiyi ağır nəticələrlə bağlı işğalçı ölkənin mətbuatında və sosial şəbəkələrdə müxtəlif yazılar, şərhlər dərc edilir. Ermənistanda bunun qarşısını almağa nə qədər çalışsalar da, yenə də mütəmadi olaraq Aprel döyüşlərində həlak olan hərbçilərin ailə üzvlərinin, eləcə də yaralananların üzləşdikləri acınacaqlı durum və haqsızlıqlarla bağlı ifşaedici məlumatlar yayılmaqdadır.\nBütün bunlar Ermənistanda hökm sürən kriminal rejimin iç üzünü açmağa və ordu ilə bağlı ölkədəki saxtakarlıqları ifşa etməyə, həqiqəti ictimaiyyətə çatdırmağa yetərlidir.\nAzərbaycanın bugününü heç bir dövrlə müqayisə etmək olmaz01:06 20.08.2019\nAzərbaycan və Türkiyə arasında iqtisadi əməkdaşlıq bundan sonra da dostluğa və qardaşlığa söykənəcək01:06 20.08.2019\n“Cənub qaz dəhlizi” Azərbaycan-İtaliya tərəfdaşlığını daha da möhkəmləndirəcək01:06 20.08.2019\nXocalı faciəsini danmağa çalışan erməni baş nazirin Münxen məglubiyyəti01:06 20.08.2019\nŞəhid şəhərin sevimli müəllimi, tənha başçısı, nisgilli vəkili...01:06 20.08.2019\nMüdafiə naziri ATƏT-in nümayəndəsi ilə qoşunların təmas xəttindəki vəziyyəti müzakirə edib01:06 20.08.2019


“Excelsior Hotel & Spa Baku” oteli mətbuatda işıqlanan məlumatların sayına görə birinci yerdədir "Media Consulting & Services" şirkəti 2017-cı ilin mart ayında mətbuatda ən çox xatırlanan otellərin adlarını açıqlayıb. Şirkətin apardığı araşdırmalara əsasən “Excelsior Hotel & Spa Baku” oteli mart ayında mətbuatda haqqında işıqlandırılan məlumatların sayına görə birinci yerə çıxıb. Mart ayında “Excelsior Hotel & Spa Baku” otelinin fəaliyyəti ilə bağlı mətbuatda 153 məlumat yayılıb.\n“Excelsior Hotel & Spa Baku” oteli 2005-ci ilin avqust ayından fəaliyyət göstərir. “Excelsior Hotel & Spa Baku” oteli 1 “İmperial” lüks, 2 “Royal” lüks, 4 “Crown” lüks, 45 “Heritage” deluks, 9 “Duke” kiçik otaqlar, iclas konfrans zalları və biznes mərkəzi, restoran və barlar, “Aura” sağlamlıq mərkəzindən ibarətdir. Xəbərlər


Azərbaycan XİN separatçıların Dağlıq Qarabağda "prezident seçkiləri" keçirmək istəklərini pisləyib\nAzərbaycan XİN separatçıların Dağlıq Qarabağda "prezident seçkiləri" keçirmək istəklərini pisləyib\nErmənistan-Azərbaycan münaqişəsi 5 İyul 2007 19:26 (UTC+04:00)\nAzərbaycan, Bakı/ Trend müxbir E.Hüseynov, A.Bədəlova/ Azərbaycanın Xarici İşlər Nazirliyi Azərbaycanın işğal olunmuş Dağlıq Qarabağ regionunda separatçı rejimin iyulun 19-da "prezident seçkiləri" keçirmək istəyi ilə bağlı bəyanatla çıxış edib. "Bu cür seçkilərin keçirilməsi Azərbaycan Respublikası Konstitusaiyasının, beynəlxalq hüququn əsas norma və prinsiplərinə ziddir və heç bir hüquqi nəticəsi ola bilməz", - deyə nazirliyin cümə axşamı yaydığı bəyanatda bildirilib.\nCənubi Qafqazın iki ölkəsi arasında münaqişə 1988-ci ildə Ermənistanın Azərbaycana ərazi iddiası ilə başlayıb. 1992-ci ildən etibarən Azərbaycanın 20% ərazisi, həmçinin Dağlıq Qarabağ və ona bitişik 7 rayon Ermənistanın Silahlı Qüvvələri tərəfindən işğal altındadır. 1994-cü ilin mayında tərəflər atəşkəs haqqında razılığa gəlib və bu vaxta qədər ATƏT-in Minsk Qrupunun himayəsi altında Rusiya, Fransa və ABŞ-ın həmsədrliyi ilə sülh danışıqları aparılır.\nBəyanatda qeyd olunur ki, Azərbaycanın Dağlıq Qarabağ regionunda keçirilən seçkilər o zaman ədalətli və azad hesab oluna bilər ki, seçkidə regionun erməni əhalisi ilə bərabərhüquqlu surətdə azərbaycanlı əhalisi də iştirak etsin. "Bu cür seçkilərin keçirilməsi Ermənistanın hərbi qüvvələrini regiondan çıxarmasından, regionda vəziyyətin normallaşmasından, Dağlıq Qarabağın erməni və azərbaycanlı icmasının dialoq və əməkdaşlığı üçün lazımi şərait yaradılmasından sonra mümkün ola bilər", - deyə sənəddə qeyd edilib.\nBəyanatda Azərbaycan Respublikası Ermənistan tərəfini heç bir perspektivi olmayan qeyri-qanuni addımlar atmamağa, münaqişənin beynəlxalq hüquq norma və prinsipləri əsasında həll olunması üçün konstruktiv mövqe tutmağa çağırıb.\nXİN bildirir ki, Azərbaycanın işğal olunmuş ərazilərindəki separatçı reşim Ermənistanın azərbaycanlılara qarşı həyata keçirmiş olduğu etnik təmizləmə siyasəti nəticəsində yaradılan qeyri-qanuni qurumdur.


ABŞ qeyri-qanuni immiqrasiyanın qarşısını almaq üçün Mərkəzi Amerika ölkələri ilə əməkdaşlıq edir [Video]\nABŞ qeyri-qanuni immiqrasiyanın qarşısını almaq üçün Mərkəzi Amerika ölkələri ilə əməkdaşlıq edir\nBirləşmiş Ştatlar Şimali Üçbucaq ölkələri kimi tanınan El Salvador, Qvatemala və Hondurası qeyri-qanuni immiqrasiya, narkotik qaçaqçılığı və korrupsiyanın qarşısını almaq üçün Vaşinqtonla əməkdaşlıq edərək daha çox tədbir görməyə çağırır.\nMərkəzi Amerika yoxsulluq və zorakılıqdan qaçan bir çox miqrant üçün yolun başladığı yerdir. Orada onlar ölüm tacirləri ilə üzləşir.\nHər il dünyada ən çox korrupsiya və zorakılıq hallarının baş verdiyi Şimali Üçbucaq ölkələrindən yüzminlərlə insan qaçır.\nAdətən onlar ya sığınacaq ya da qanunsuz mühacirət yolu ilə Birləşmiş Ştatlara gəlir.\nHəmin ölkələrdə baş verənlər ABŞ-ın təhlükəsizliyi və iqtisadi maraqlarına birbaşa təsir göstərir.\nBu səbəbdən də bu həftə Mərkəzi Amerika ölkələrinin liderləri və yüksək səviyyəli rəsmiləri Mayamidə bir araya gəlib. Orada onlar həm təhlükəsizliyin, həm də regiona investisiyanın artırılmasının vacibliyini müzakirə ediblər.\n“Mərkəzi Amerika yoxsulluq və zorakılıqdan qaçan bir çox miqrant üçün yolun başladığı yerdir. Orada onlar ölüm tacirləri ilə üzləşir,” deyə ABŞ-ın vitse-prezidenti Mayk Pens bildirib.\nVaşinqton isə narkotik qaçaqçılığı, qanqsterlər və qeyri-qanuni miqrasiyaya qarşı sərt ton sərgiləyir.\nABŞ vitse-prezidenti Mayk Pens və Haiti prezidenti Hovenel Mois\n“İqtisadi firavanlığı artırmaq üçün biz birlikdə formal iqtisadiyyatı gücləndirməliyik və qeyri-qanuni immiqrasiyaya və digər qanunsuz əməllərə gətirib çıxaran iqtisadi səbəbləri aradan qaldırmalıyıq”, ABŞ dövlət katibi Reks Tillerson deyib.\nKonfransın keçirildiyi məkanın qarşısında isə etirazçılar fərqli mesaj səsləndirib. Onlar məcburi deportasiyaya qarşı çıxır, ölkədə daha çox müxtəliflikdən yanadır və prezident Donald Trampın administrasiyasını Mərkəzi Amerikadakı humanitar böhranın əsas səbəblərini aradan qaldırmaq üçün addımlar atmağa çağırır.\nBiz əmin olmalıyıq ki, bizim həmin proqramlar üçün ayırdığımız pullar həqiqətən də dəyişikliyə gətirib çıxaracaq və beləcə biz üzərimizə regionla bağlı daha uzunmüddətli və davamlı öhdəçilik alacağıq.\nEkspertlər deyir ki, Vaşinqtonun Mərkəzi Amerikaya göndərdiyi pulların düzgün xərcləndiyindən əmin olması üçün şəffaflıq olmalıdır.\n“Biz əmin olmalıyıq ki, bizim həmin proqramlar üçün ayırdığımız pullar həqiqətən də dəyişikliyə gətirib çıxaracaq və beləcə biz üzərimizə regionla bağlı daha uzunmüddətli və davamlı öhdəçilik alacağıq”, Atlantik Şuradan Ceyson Markzak deyib.\nMərkəzi Amerikanın yüksək səviyyəli rəsmiləri deyir ki, onlar Vaşinqtonun transmilli cinayətlər və qeyri-qanuni immiqrasiyaya son qoyması üçün təcili addımların atılmasına dair bu narahatlığını anlayır.


Adalet.az | İşığa bələnmiş poeziya Adalet.az | İşığa bələnmiş poeziya Adalet.az | Ədalət -\nRəfiqə Qasımqızının “İlmələnən arzular” kitabı haqqında qeydlər)\n8351 | 2019-06-10 16:58\nPoetik topluların başqa bədii kitablardan fərqli cəhətləri var. Ən başlıca və diqqətçəkən məziyyət odur ki, bircə şeirlə də müəllifin poetik gücünü, iqtidarını görmək mümkündür. Bəzən bir şeir bütöv bir yaradıcılığın, bir şair taleyinin poetık indeksinə çevrilir və bu uğur müəllifə sənətkar etiketi qazandırır. Tutduğu vəzifə mövqeyindən, qazandığı titullardan, fəxri adlardan asılı olmayaraq hər bir şair şeirindən, misrasından boylanır. Şeirin bədii səviyyəsini ifadə edən elementlər sırasında başlıca məharət müəllifin qələmə aldığı mövzuya yanaşmada öz baxış bucağını göstərə bilməsidir. Digər ədəbi janrlar kimi şeirdə də bədii ümumiləşdirmə səriştəsi şairin yetkinliyinin, dolğun əsərlər yaratmaq bacarığının əyani təzahürüdür. Mahiyyət etibarı ilə ədəbiyyatda bütün mövzular işlənmişdir. Lakin istedadlı qələm sahibləri, "köhnə” mövzulara da öz poetik nəfəsi ilə yeni ruh verə bilir, məhz poetik ruhun canlılığı, təravəti şairin özünəməxsusluğunu şərtləndirən amillər sırasındadır.\nMüasir poeziyamızda ənənəvi şeirin inkişafına və bədii məziyyətlərinin yeni mahiyyət kəsb etməsinə, mənəvi-əxlaqi dəyərlərin poetik vüsətlə qorunmasına özünəməxsus dəst-xəttlə, səmimi ovqatla xidmət göstərən, Uca Tanrı sevgisinə tapınan, qəlbindəki sozun işığında yol gedən istedadlı şairlərdən biri Rəfiqə Qasımqızıdır.\nO, axarlı-baxarlı Şəmkir rayonunun Çinarlı kəndində anadan olub. Bu torpağın havasını udub, suyunu içib. Anasının ona çaldığı laylanın isığında böyüyüb. Böyük istiqlal sairi Əhməd Cavadın nəvəsi sayılır. Bəlkə bu torpağın suyundandır ki, belə saf, təmiz ürəyi geniş, yurdsevər bir ziyalıdır, kövrək qəlbli bir şairdir. İntellekti, kübarlığı, sadəliyi ilə el-obada, ziyalılar arasında, qələm adamları arasında hörmət qazanıb. Elm sübut edib ki, insandakı bütün müsbət və mənfi xüsusiyyətlər genetik kodla ötürülür. Rəfiqə Qasımqızının bütün gözəl keyfiyyətləri gendən, qandan gələndir. Onun bütün yaradıcılığında bu hiss olunur. Şeirlərində təkcə Şəmkir mahalını deyil, bütövlükdə anamız Azərbaycanın gözəlliklərini tərənnüm edir. Uzun illər əbədi-bədii yaradıcılıqla məşğul olsa da, ədəbi imzası son onillikdə poeziyasevərlərin diqqətini cəlb edib. Bir çox mətbu orqanlarında şeirləri mütəmadi olaraq işıq üzü görür.\nRəfiqə Qasımqızının poetik dünyası səmimi, zərif və könül oxşayan duyğularla naxışlanıb. Böyüdüyü doğma yurdu, ata ocağı olan Çinarlı kəndinə ünvanladığı "Çinarlıya gedən yollar” şeirinin hər misrasından səmimi və kövrək bir şair ürəyi boylanır:\nHərdən dönür yuxulara,\nXəyalımdan itən yollar.\nMənim gözumdən başlayır,\nÇinarlıya gedən yollar.\nXatirəmdə bir qız yaşar,\nGözlərində sevinc gülər.\nHərdən səbri dolub-daşar,\nKədəri mənimlə bölər.\nDoğma yurd yerlərinə ithaf etdiyi şeirlərdən böyük vətənin ətri gəlir. Bu mənada "Seyfəlim” şeiri də maraqlı və könül oxşayan misralarla qolboyun olub.\nDoymaram hüsnünün mənzərəsindən,\nGüllü yamacından, dağ-dərəsindən.\nGözəl Şəmkirçayın bənd-bərəsindən,\nYayılan nəğməmin sözü, Seyfəlim.\nOnun poeziyasının əsas mövzusu böyük Odlar diyarının gözəlliklərini, insanın daxili aləminin özəlliklərini, həmçinin ləyaqətli insan şəxsiyyətinin səmimi və obrazlı tərənnümü, bununla yanaşı, əzəmət və gözəlliyin, həssaslıq və qayğıkeşliyin təbliğidir.\nŞairin əsərləri bədii-ictimai siqlət, poetika baxımından nəzəri cəlb etməklə bərabər, həm də məxsusi yaradıcılıq fəaliyyətinin zengin xüsusiyyətləri ilə də maraq doğurur. Səmimi ahəngdarlığı, rəvanlığı ilə seçilən şeirləri vətəndaşlıq möhürü ilə təsdiqlənərək, xalqın ruhunu oxşayan şair dəst-xəttini müəyyənləşdirir və geniş oxucu sevgisinin ünvanına çevrilir.\n"İilmələnən arzular” kitabına toplanmış poetik nümunələr istedadlı şair düşüncəsinin sənət müstəvisində əyaniləşməsidir. Rəfiqə Qasımqızının şair kimi fərdi yaradıcılıq manerasını səciyyələndirən önəmli xüsusiyyət onun vətəndaşlıq qayəsinin səmimiyyəti və dolğunluğudur. Şairin müxtəlif mövzularda yazılan şeirlərini səmimiyyət, həyat hadisələrinə fəlsəfi baxış, xeyirxahlıq duyğularının təbliği, saf sevgi kimi amillər birləşdirir. Bütün bu məziyyətlər onun sözə məsuliyyətlə yanaşmasının nəticəsi olmaqla bərabər, həm bədii sözlə işləmək məharətinə yiyələnməsinə zəmanət verir.\nŞairin ədəbi uğurunu şərtləndirən cəhətlərdən biri də onun qələmə aldığı mövzuların mahiyyətinə dərindən vara bilməsi, gördüyü problemlərin səbəbini sənətkar kimi araşdırmasıdır. Milli-mənəvi dəyərlərimizə bağlılığı, milli özünüdərk mövzularına daha dərindən vaqif olması diqqətdən yayınmır. Onun şeirlərində yalnız milli ağrılarımız göstərilmir, həm də bu bəlaları doğuran səbəblər bədii sənət güzgüsündə işıqlandırılır. Rəfiqə xanımın poetik nümunələrində insan, təbiət və zamanla bağlı fikir və düşüncələr təqdim olunan mahiyyətin mühüm tərkib hissəsi kimi üzə çıxır.\nVətən sevgisi, yurd məhəbbəti onun yaradıcılıq kredosunun əsasını təşkil edir. Özünəməxsus obrazlar yaratmaq bacarığı, sözü yerində və ustalıqla işlətmək məharəti, həmçinin sadə deyimlə zəngin poetik məna ifadə bilməsi onun sair xüsusiyyətini əyaniləşdirir.\n"Vətən” şeiri sairin poetik mətləbinə güzgü tutur:\nDeyirlər oğullar düşmən çəpəri,\nQızlar bəzəyidir, evin-eşiyin.\nOğullar göstərir döyüş hünəri,\nOna əmanətdir, Vətən, keşiyin.\nCümləmin əvvəli, axırı vətən,\nDilimin müqəddəs kəlməsi, sözü.\nHər iki ananın övladıyam mən,\nAnadır anama vətənin özü.\nRəfiqə Qasımqızının şeirlərinin önəmli məziyyətlərindən biri də insanın mənəvi dünyasının, hisslər, duyğular aləminin həssas və zərif ifadə olunmasıdır. Bu poetik nümunələrdə dərin və saf bir sevginin, hicran və həsrət qoxulu məhəbbətin səmimi tərənnümü diqqəti cəlb edir. Lirik qəhrəmanın yaşadığı duygularin ucalığını, qüdrətini daha parlaq və gözəl ifadə etmək üçün istifadə olunan bədii təsvir və ifadə vasitələrinin təravətli şairin poetik ustalığının ehtivasıdır.\nŞairin poetik əsərlərinin lirik qəhrəmanı öz müşahidə qabiliyyəti ilə diqqəti cəlb edir. Onun fərdi poetik siması, yalnız qələmə aldığı nümunələrin üslüb cəhətlərində deyil, həmçinin hadisələrə yanaşmasında, onları seçməsində və qiymətləndirməsində, lirik "eqo”nun əhval-ruhiyyəsini təravətli, həm də səmimi çalarlarla ehtiva etməsindədir.\nRəfiqə Qasımqızı Azəbaycan dilinin zəngin və rəngarəng təhkiyələrindən, bədii təsvir və ifadə vasitələrindən bacarıqla istifadə edərək, qələmə aldığı mövzuların bədii həllini, poetik ümumiləşdirməsini özünəməxsus ovqatda təqdim edə bilir. Onun yaradıcılığında məxsusi bir məziyyət var ki, onu başqalarından fərqləndirə bilir. Bu cəhəti şərtləndirən amil geniş və dərin mənada sadəlikdir və bu sadəlikdə bədii zənginlik və müdriklik mövcuddur. Onun şeirlərinin məğzini təşkil edən dərin və poetik ictimai məna sənətkarlıq xüsusiyyəti kimi böyük yaradıcılıq səciyyəsi daşıyır.\nŞairin lirikasında həsrət və qəm motivlərinin yeknəsəkliyi, sentimental notlar, gərəksiz pafos heç vaxt duyulmur. Kitabdakı şeirlərində insan ləyaqətinin tərənnümü, həmçinin xeyirxahlıq, nəciblik, əzəmət və gözəllik duyğularının bədii müstəvidə səmimi təbliği, bütövlükdə yaradıcılığına dərin ictimai-fəlsəfı mündəricə gətirir.\nBu poetik nümunələri mövzusundan asılı olmayaraaq daxili bir bədii məntiq, ümumi bir məna birləşdirir. Rəfiqə xanımın şeirlərində insana inam və etibar motivi güclü olduğu üçün, bu məziyyət şeirlərinin bədii siqlətinə nikbin əhvali-ruhiyyə, işıq və hərarət qatır.\nRəfiqə Qasımqızının rəvan və təbii üslubu, şeirlərinin vəzn, bölgü, qafiyə və poetik strukturun digər elementlərindən məharətlə istifadə etmək bacarığı onun sənətkarlıq yetkinliyini şərtləndirən keyfiyyət kimi önəmli səciyyə daşıyır. Poetik yükündən bədii mahiyyətindən asılı olmayaraq, Rəfiqə xanımın bütün şeirlərindən iman ətri gəlir, halallıq qoxusu duyulur. Bu şeirlərdə insanın insanlar qarşısında, bəşəriyyət qarşısında insanlıq borcunun və ləyaqətinin vicdanla, ədalətlə, namusla icrası məsələsinə böyük diqqət verilir. Bu xüsusiyyətlər onun şeirlərinə ictimai dərinlik, geniş vüsət və məzmun bütövlüyü gətirir. Rəfiqə xanımın bir çox şeirlərinin ifadə tərzindəki məxsusilik, fıkrin misra-misra incələnməsindən yaranan dolğunluq, incə lirizm, sakit və təmkinli ahəng, bədii-ictimai düşüncələrin doğurduğu poetik sanbal onun yaradıcılıq fərdiyyətinin keyfiyyət göstəricisidir.\nMəlumdur ki, lirik əsərlərdə yenilik ruhu o vaxt diqqət kəsb edir ki, orada həyati müşahidə bədii materialın, poetik obyektin yeni cizgilərinə, görünməmiş tərəflərinə nüfuz etmiş olur. Rəfiqə Qasımqızının şeirlərində ictimai, mənəvi, əxlaqi tamlıq və vətənpərvərlik mövzusu geniş yer tutur və onun dünyagörüşünün, bədii-estetik idealının müəyyənləşməsində, formalaşmasında əhəmiyyətli rol oynayır. Bu poeziyanın ən səciyyəvi xüsusiyyətlərindən biri onun müasirliyidir, yəni şair müasir həyatımızın təzadlarını, onun insanlara səadət bəxş edən məqamlarını və eyni zamanda, insanları əzab məngənəsində sıxan anları poetik məzmunda ehtiva edərək, onu yeni-yeni məna çalarları ilə zənginləşdirir.\nRəfiqə Qasımqızının şeirlərində bədii dilinin milli koloriti qüvvətli olduğu üçün böyük maraq doğurur. Bu cəhət şeirlərin mövzusunda, mütəmadi müraciət olunan qoşma janrının ahəng və ritmində, bədii təsvir vasitələrində nəzərə çarpır. Şairin "Kimisən” rədifli qoşması bu janrın imkanlarını sərgiləyən nümunə kimi səciyyəvi mahiyyət daşıyır.\nPayızda solanda bağçalar, bağlar,\nGöy üzünü örtən buludlar ağlar.\nYadıma düşəndə o gözəl çağlar,\nUzaqdan səslənən haray kimisən.\nYağışdan qıvrılar ağca tellərin,\nQarı səpələyər əsən yellərin.\nİtib axarında keçən illərin,\nDaşları köhnələn saray kimisən.\nO, insan mənəviyyatının qüdrət və gözəlliyini tərənnüm edəndə də, doğma yurdu vəsf edəndə də, elin adət-ənənələrindən yazanda da kolorit zənginliyi diqqəti cəlb edir. Şairin qızına yazdığı şeir poetik təravəti, səmimi ovqatı ilə seçilir:\nHər qız gözəl olur gəlin köçəndə,\nBeyazlıq gəlinin yaraşığıdır.\nÜzündə yaranan zərif təbəssüm,\nPaklığın ismətlə qarışığıdır.\nYaxşı yol, qədəmin mübarək olsun,\nQızıl bəxtin olsun, taxtın olmasın.\nEvinin hər küncü səs-küylə dolsun,\nSənin darıxmağa vaxtın olmasın.\nŞair bəzən bir bənddə lakonik poetik detallarla oxucu xəyalında orijinal lövhələr canlandıra bilir. Onun bir sıra şeirlərində mürəkkəb psixoloji vəziyyətlər, anlar və duyğular, hisslər aləmi çox zərif və dəqiq ifadəsini, bədii həllini tapmışdır. O, bədii dilin estetik gözəlliyinə, emosionallığına məsuliyyətlə yanaşaraq, məzmuna uyğun forma rəngarəngliyindən səriştəylə istifadə etməyi bacarır. Rəfiqə xanımın yaradıcılığında mənəvi-əxlaqi zənginliyin harmoniyası vardır.\nBu mənada o, daim inkişaf edən həm forma və məzmun əlvanlığı, həm də poetika baxımından kamilləşən parlaq bir istedadın sahibidr.\nBəllidir ki, bədii sənətin gücü böyük ideyanın, dəyərli fikrin obrazlı təcəssümündə, səmimi və təravətli ehtivasındadır. Bu keyfiyyətlər qələm sahibindən bədii-sözün məna çalarlarını, dilin incəliklərini duymağı, poetik obrazlar sistemində əsərin forma və məzmun vəhdətini yaratmağı, sənət qarşısında daim məsuliyyət hissini qorumağı tələb edir. Bütün bu məziyyətlər şair Rəfiqə Qasımqızının yaradıcılığında öz əksini tapmışdır.\n"İlmələnən arzular” şeirlər toplusunu şairin ədəbi uğuru, yaradıcılıq nailiyyəti kimi səciyyələndirmək olar.


Müharibənin yarımçıq qoyduğu plan\n// Ukrayna ilə taxıl əməkdaşlığı ilk fürsətdəcə bərpa edilməlidir\n11:37 20 May 2022 Oxunub:1831\nYanvar ayının 14-də Azərbaycan prezdenti İlham Əliyevin Ukraynaya səfəri zamanı orada 50.000 hektar torpağın icarəyə götürülərək, taxıl əkilməsi barədə razılığa gəlinmişdi. Bu, hər iki tərəf üçün çox sərfəli anlaşma idi. Belə ki, bir tərəfdən Azərbaycan özünü ərzaq buğdası ilə əsasən heç kimdən asılı olmadan təmin etməyə çalışır. Bu, qida təhlükəsizliyi strategiyamızın vacib komponentlərindən biridir.\nHazırda biz özümüzü taxıl ilə 60 faiz, ərzaqlıq buğda ilə isə cəmi 25 faiz təmin edirik. Prezidentin qarşıya qoyduğu məqsəd bu göstəricini 70-75 faizə çatdırmaqdır. Təkcə Azərbaycanın daxili imkanları hesabına 100 faizə çatdırmaq hazırda real deyil. Ölkəmizin taxıl əkmək üçün yararlı sahələri və məhsuldarlıq göstəricisi hələ buna imkan vermir.\nDigər tərəfdən, Ukrayna Avropada ən məhsuldar qara torpaqlara malikdir. Orada torpaq həqiqətən bol və bərəkətlidir, amma investisiya çatışmazlığı ucbatından ölkə bu potensialdan tam istifadə edə bilmir. Buna görə də torpaqların icarəyə verilməsi haqqında qanun bir neçə dəfə dəyişdirilib. Qanunun 5-ci maddəsində göstərilir ki, beynəlxalq birliklər və təşkilatlar, həmçinin xarici dövlətlər də torpağın icarədarları ola bilərlər. Özü də imzalanan beynəlxalq müqavilələrə kifayət qədər hüquqi üstünlüklər verilir.\nAzərbaycanın bu şansdan istifadə edərək, dost Ukraynada torpaq icarəyə götürməkdə məqsədi təkcə taxıl istehsalını ekstensiv genişləndirmək deyildi. Həmin torpaqaların becərilməsində yerli şirkətlərlə əməkdaşlıq edilərək, onların metod və texnologiyaları da mənimsəniləcəkdi.\nAzərbaycanda taxılın orta məhsuldarlığı təxminən hər hektardan 30 sentnerə bərabərdir. Ukraynada isə 2021-ci ildə bu rəqəm 55 sentner olub. Ortada az qala iki dəfəyə yaxın fərq var. Burada əlbəttə, torpağın münbitliyi və təbii xüsusiyyətləri ilə yanaşı, əkin və biçin texnikası, suvarma, sortların seçilməsi və yetişdirilməsi, zərərvericilərlə mübarizə, hansı gübrələrdən necə istifadə kimi məsələlər də vacib rol oynayır. Bu sahədə Ukrayna ilə əməkdaşlıq həm də onun zəngin təcrübəsinin öyrənilməsi demək olacaqdı.\nMəsələ ondadır ki, Avropanın qara torpaq ehtiyatları əsasən Ukraynada cəmləşdiyindən, Qərbin innovativ şirkətləri də yeni texnologiyalarını ora yönəldirlər. Sahələrin və əkinin vəziyyətinə nəzarət dronlarla həyata keçirilir; onların topladığı məlumat xüsusi alqoritmlərlə emal olunaraq, hansı gübrələrin nə qədər verilməsi, hansı insektisidlərdən necə istifadə olunması kimi qərarlar rəqəmsal texnologiyaların köməyilə qəbul edilir. Ardınca “nöqtəvi həll”lər həyata keçirilir: Məsələn, hansısa zərərverici qeydə alınırsa, bütün sahə yox, məhz həmin ərazi lokal qaydada dərmanlanır. Müasir nəzarət texnologiyaları olmadan bunları etmək mümkün deyil. Bitkilərin necə böyüməsini izləmək üçün onların Vegetasiya İndeksi izlənilir. İndeks zəif dəyişən ərazilərə lokal qaydada gübrə və minerallar verilir. Bu cür innovativ həllərin çoxu hələ ki pilot layihələr vəziyyətindədir və Azərbaycan vaxtında qoşula bilər.\nSon 5 ildə dünyada “Digital AgroBusiness” texnologiyalarına qoyulan investisiyaların 8 dəfə artaraq, 17 milyard dollara çatması tezliklə kənd təsərrüfatının necə olacağı haqda əyani təsəvvür yaradır. Bu texnologiyalar torpaq, gübrə, toxum, dərman və əlbəttə, su kimi resurslardan maksimal effektivliklə istifadəyə imkan yaradır. Dünya təcrübəsi göstərir ki, təkcə “damcılı suvarma”nın tətbiqi məhsuldarlığı 1.5-3.2 dəfə artırır. Biz həmin texnologiyalara vaxtında qoşulmalıyıq və Ukrayna ilə əməkdaşlıq bunu xeyli asanlaşdıracaq.\nBu il Azərbaycanda haradasa 50 min hektarda taxıl əkiləcək. Eynilə bu qədər torpağın da Ukraynada icarəyə götürüldüyünü və orada məhsuldarlığın bizdən təxminən 2 dəfəyə yaxın çox olduğunu nəzərə alsaq, hesablamaq çətin deyil ki, layihə həyata keçiriləndə Azərbaycanın özünü qida buğdası ilə təmin etməsi elə 75%-ə, yəni qarşıya qoyulan ilkin məqsədə çatacaqdı. Lakin təəssüf ki, Rusiyanın hərbi təcavüzü layihənin icrasını qeyri-müəyyən müddətə təxirə saldı.\nUkraynanın aqro-xəritəsinə baxsaq aydın olar ki, orada taxılın becərilməsi əsasən ölkənin şərq hissəsində cəmləşib. Ən yüksək məhsuldarlıq da məhz orada – Xarkov-Dnepropetrovsk-Zaporojye-Xerson zolağında qeydə alınırdı. Tərslikdən, müharibə də həmin ərazilərdə gedir və indi ora yüksək risk zonasıdır. Logistika və infrastruktur məhz həmin bölgədə daha çox dağılıb. Bu, artıq bütün dünyanın probleminə çevrilməkdədir. Ukrayna hələ keçən il istehsal etdiyi 27 milyon ton buğdanın çox hissəsini – bəzi məlumatlara görə hətta yarıdan çoxunu,- dünya bazarına çıxara bilmir.\nHazırda Rusiyanın Ukraynaya təcavüzü artıq xarakterini dəyişərək, “sürünən müharibə” şəklini alıb. Bu formada o, aylarla davam edə bilər. İstisna deyil ki, “ləng müharibə” taktikasına keçməkdə Rusiyanın hərbi-operativ məqsədlərlə yanaşı, geosiyasi hədəfləri də var: o, məhz dünya iqtisadiyyatının çökməsini, bahalaşmanın və böhranın artmasını, qlobal mexanizmlərin artıq başlayan dağılma prosesinin daha da dərinləşməsini istəyir.\nƏlbəttə ki, müharibə şəraitində Azərbaycanın Ukraynada taxıl əkmək planlarını reallaşdırması alınmayacaq. Amma biz çox uğurlu ideya olan bu gözəl əməkdaşlıq sxemini mütləq ilk fürsətdəcə həyata keçirməliyik. Çünki müharibədən sonra Ukraynanın investisiyalara daha çox ehtiyacı olacaq, Azərbaycanın isə taxıla. Müharibə gec-tez mütləq bitəcək: Heç bir savaş əbədi davam etmir, hətta “sürünən”lər də...\nUkrayna Ticarət Evinin direktoru\nTeqlər: Taxıl Ukrayna


Türkiyədə dəhşətli qətl törədən azərbaycanlı qadına hökm oxundu – Vetenim.info\nTürkiyədə dəhşətli qətl törədən azərbaycanlı qadına hökm oxundu\nTürkiyədə üç Gürcüstan vətəndaşını öldürən Marneuli sakini Azadə Ömərova və digər iki şübhəli şəxs – Vüqar Quliyev və Elnur Antesov məhkəmə qarşısında cinayət törətməkdə təqsirli biliniblər. Turkustan.info-nun APA-ya istinadən məlumatına görə, bu barədə Gürcüstan Baş prokurorluğu məlumat yayıb. Prokurorluqdan bildirilib ki, saxlanılanlar 2016-cı il yanvarın 28-də Türkiyənin Düzcə bölgəsində Marneuli sakini olan Emma Şərifovanı, onun bacısı Elnaz Şərifova və nəvəsi Sahib Həsənovun boğazını kəsərək amansızcasına qətlə yetiriblər. Bundan əvvəl cinayətkarlar birlikdə Düzcəyə gələrək orada yaşayan Şərifovlar ailəsinin etibarını qazanaraq evlərində qalıblar. Gürcüstan Baş prokurorluğunun mətbuat xidmətinin məlumatına görə, Azadə Omarova, Elnur Antesov və Vüqar Quliyevə qarşı Gürcüstan CM-nin 109-cu maddəsinin 2 və 3-cü bəndi ilə (iki\nTürkiyədə üç Gürcüstan vətəndaşını öldürən Marneuli sakini Azadə Ömərova və digər iki şübhəli şəxs – Vüqar Quliyev və Elnur Antesov məhkəmə qarşısında cinayət törətməkdə təqsirli biliniblər.\nTurkustan.info-nun APA-ya istinadən məlumatına görə, bu barədə Gürcüstan Baş prokurorluğu məlumat yayıb.\nProkurorluqdan bildirilib ki, saxlanılanlar 2016-cı il yanvarın 28-də Türkiyənin Düzcə bölgəsində Marneuli sakini olan Emma Şərifovanı, onun bacısı Elnaz Şərifova və nəvəsi Sahib Həsənovun boğazını kəsərək amansızcasına qətlə yetiriblər.\nBundan əvvəl cinayətkarlar birlikdə Düzcəyə gələrək orada yaşayan Şərifovlar ailəsinin etibarını qazanaraq evlərində qalıblar.\nGürcüstan Baş prokurorluğunun mətbuat xidmətinin məlumatına görə, Azadə Omarova, Elnur Antesov və Vüqar Quliyevə qarşı Gürcüstan CM-nin 109-cu maddəsinin 2 və 3-cü bəndi ilə (iki və ya daha çox şəxsin, tamah üçün bir qrup şəxs və ya sifariş nəticəsində qəsdən adam öldürmə) cinayət işi qaldırılıb, hər üç şəxsi 16 ildən 20 ilədək və yaxud ömürlük həbs cəzası gözlədiyi barədə məlumat verilib.\nMəlumata görə, Azadə Ömərova cinayət törətdiyini boynuna alıb. Məhkəmənin qərarı ilə əslən azərbaycanlı olan Azadə Ömərova 17 il azadlıqdan məhrum olunub.\nDigər təqsirli bilinən şəxslərin məhkəməsi davam edəcək.\nPrevious Günün qoroskopu: bəzən ən yaxşı seçim vaz keçməkdir\nNext “Fiorentina” “İnter”in məşqçisini istəyir


01 Aprel 2017 - 14:21\nSorğu:seçicilər arasında Fransua Fiyonun populyarlığı artır\nAzərtac TASS informasiya agentliyinə istinadla xəbər verir ki, həftə ərzində Fransua Fiyon mövqeyini iki bənd gücləndirib və seçicilərin 19 faizinin dəstəyini qazanıb. Bununla yanaşı, Fiyonun tərəfdarları arasında ilk turda məhz onun namizədliyinə səs verəcəyini bildirən fransızların sayı da 10 faiz artaraq 79 faizə çatıb. Fiyon son iki həftə ərzində öz mövqeyini ilk dəfədir ki, gücləndirə bilib. Əvvəllər buna saxta iş yerlərinin yaradılması barədə qalmaqal mane olurdu.\nReytinqə əvvəlki kimi “Marşda” hərəkatına başçılıq edən Emmanuel Makron və “Milli Cəbhə” partiyasının namizədi Marin Le Pen liderlik edirlər. Bununla yanaşı, Le Pen 81 faizinin ona səs verəcəyinə əmin olduğu ən güclü seçici qrupuna malikdir. Makronun bu göstəricisi isə 8 faiz artaraq 63 faizə çatıb.\nSorğu martın 29-30-da internet vasitəsi ilə 1418 nəfər arasında aparılıb.


Əvvəlcə ana südünün körpə üçün çox əhəmiyyətli olduğunu, ana südündə ilk aylarda körpənin bütün qida ehtiyacının ödədiyini və əmizdirmənin ana körpə arasındakı bağı daha da gücləndirdiyini ifadə etmək istəyirəm. Sevimli analar və ana namizədləri, körpənizi mütləq əmizdirin. Körpə əmizdirərkən nələrə diqqət etməlisiniz? Körpəni əmizdirməzdən əvvəl ana əlini yaxşıca yumalı, döş təmiz olmalıdır. Körpənin altı quru, burnu açıq və təmiz olmalıdır. Ana rahat və uyğun bir mövqedə oturmalı barmağıyla sinəsini basdıraraq körpənin burnunun boşda qalmasını təmin etməlidir.\nKörpə 5-8 dəqiqədə döşdəki südü boşaldır amma 20-25 dəqiqə əmizdirilməlidir. Körpəni əmizdirərkən çox diqqətli olmaq lazımdır: körpənin mikrob qapmasına ya da tıxanmasına qarşı tədbir alınmalıdır. Körpəni əmizdirdikdən sonra yaranan qaz çıxardılıb, sağ tərəfinə ya da kürək üstü yatırdılmalıdır. Körpəni əmizdirdikdən sonra 2-4 saat yatırsa, doymuşdur və ananın südü kafi deməkdir.\nSevimli analar körpənizə ana südündən başqa əlavə bir qida vermirsinizsə, südünüzün kafi olub olmadığına çox diqqət etməlisiniz. Ana südüylə bəslənən körpələr daha sağlam və xoşbəxtdir: siz də körpənizin sağlamlığı və xoşbəxtliyi üçün mütləq körpənizi əmizdirin.\nTarix: 03.01.2015 / 12:35 Müəllif: Aziza Baxılıb: 22\tBölmə: Körpəyə qulluq\nOnlara nə Allah, nə də uşaq evləri uşaq verir\nGənc analara məsləhətlər\nAna südünün təbii vasitələrlə artırılması


HZ. ƏLİ’NİN (Ə.S) ƏSHABI – Əbu Əyyub əl-Ənsari (Xalid b. Zeyd Hazrəci) #4 - Əhli-Beyt\nHome Əhli-Beyt Əhli-Beyt irsi HZ. ƏLİ’NİN (Ə.S) ƏSHABI – Əbu Əyyub əl-Ənsari (Xalid b. Zeyd Hazrəci)...\nHZ. ƏLİ’NİN (Ə.S) ƏSHABI – Əbu Əyyub əl-Ənsari (Xalid b. Zeyd Hazrəci) #4\nƏbu Əyyub Nəhrivan döyüşündə\nHz. Əli’nin xaricilərlə etdiyi Nəhrivan döyüşü hicrətin 38-ci ilində Hərvəra adlanan yerdə baş vermişdir. Əbu Əyyub bu döyüşdə böyük rol oynadı. Bəzən danışıqlarıyla xariciləri sülhə və tövbəyə dəvət etmişdir. O, xaricilərə belə dedi:\n“Ey Allah’ın qulları! Dünən sizinlə bir cərgədə idik. Aramızda heç bir ayrılıq yox idi. Bəs indi niyə döyüşürük? Gəlin azğınlıqdan əl çəkin!”. (27.c.6.s.286)\nƏbu Əyyubun vəfatı\nMuaviyənin xilafəti dövründə yaşı yetmişi keçmişdi. Romalıların İslam’a zərbə endirmək üçün fürsət axtardıqlarını və əlverişli vaxtda hücum edəcəklərini xəbər aldı. Muaviyə İslam xilafətini qəsb etmişdir. Lakin İslam təhlükə altında olduğu üçün Əbu Əyyub İslam ordusuyla birlikdə Romaya doğru hərəkət etdi. Ancaq indiki İstanbul ərazisində (Konstantinopol) xəstələnərək vəfat etdi. Son nəfəsində yoldaşları onun istəyinin olub olmadığını soruşdular. O belə dedi:\n“Dünyaya aid heç bir istəyim yoxdur. Ancaq cənazəmi götürüb düşmən torpaqlarında ən son nöqtəyədək irəliyə gedin və o son nöqtədə məni dəfn edin. Çünki mən Allah Rəsulu’nun belə buyurduğunu eşitdim: ‘Konstantiniyyə divarları yaxınlığında əshabımdan olan saleh bir qul dəfn ediləcəkdir.’ Həmin adam mən olmaq istəyirəm.”\nBu sözlərdən sonra Əbu Əyyub vəfat etdi. Yoldaşları onun cənazəsini İstanbul yaxınlığında dəfn edib, məzarını təyin etdilər. (49.c.22.s.113)\nNext articleİmam Cəfər Sadiqin (ə.s.) şəhadəti


Energetika 19 Noyabr 2008 19:23 (UTC+04:00)\nAzərbaycan, Bakı, 19 noyabr/ Trend , müxbir A.Bədəlova/ Noyabrın 18 - də CIF liman Augusta şərtləri ilə Azərbaycanın yüngül neftinin qiyməti $50,82/barel təşkil edib. 1997-ci ildən yüngül neft hasil edən SOCAR- dan (Azərbaycan Dövlət Neft Şirkəti) çərşənbəgünü verilən məlumata görə, çərşənbə axşamı neftin qiyməti bazar ertəsi nisbətən $2,03/barel azalıb.\nSOCAR-dan bildiriblər ki, FOB Türkiyənin Ceyhan limanı şərtlərilə Azərbaycanın yüngül neftinin qiyməti noyabrın 18 - də $50/barel təşkil edib və bu, əvvəlki qiymətdən $2,06/barel azdır.\nNovorossiysk limanından yüklənən URALS neftinin qiyməti noyabrın 18-də $46,76/barel təşkil edib və bu, əvvəlki qiymətdən $1,49/barel azdır.\nŞimal dənizindən hasil edilən Brent Dated etalon növlü neftin qiyməti noyabrın 18-də $49,18/barel təşkil edib. Bu, əvvəlki qiymətdən $2,27/barel azdır.\nZirehli texnikaların ekipajları döyüş vərdişlərini təkmilləşdirirlər (FOTO/VİDEO) Dağlıq Qarabağ Münaqişəsi 13:31


Ara Keçid Çıxılmaz Vəziyyəti kitabını endir və ya oxu\nEnglishItalian / ItalianoTurkish / TürkçeAzerbaijani / Azərbaycanca\nBaşqa dillər English Italian / Italiano Turkish / Türkçe\nDarvinizmə Paleontoloji Rədd: Kembri Partlaması\nCanlı Qruplarının Qəfildən Ortaya Çıxması\nSaxta Ara Keçid Formalar\nQalıq Qeydlərindəki Sabitlik\nQədim Yunanistandan dövrümüzə qədər materialistlər tərəfindən həyatın mənşəyini izah etmək üçün istifadə edilən təkamül düşüncəsi, elm aləminə 19-cu əsrdə Çarlz Darvinin “Növlərin Mənşəyi” adlı kitabı ilə daxil oldu. 19-cu əsrdə xeyli inkişaf edən materialist fəlsəfəni müdafiə edənlər, canlıların necə ortaya çıxdığı sualına cavab olaraq təkamül nəzəriyyəsinə yiyələndilər, ancaq bu nəzəriyyənin elmi əsaslarını araşdırmadılar. Darvin də kitabında bəzi bioloji faktlardan çıxarışlar etməkdən başqa, nəzəriyyəsini sübut edən qəti bir elmi dəlil təqdim etmirdi; dəlillərin tapılmasını isə zamana buraxmışdı. Xüsusilə də nəzəriyyəsini dəstəkləyəcəyinə ümid etdiyi fosillərin gələcəkdə aşkar ediləcəyini irəli sürmüşdü.\nCanlıları Allahın yaratdığı həqiqətini inkar edənlərin elmi zəifliyinə baxmayaraq, dörd əllə yapışdıqları təkamül nəzəriyyəsi qısa müddətdə elm aləminə hakim oldu. Elmi jurnallardan məktəb dərsliklərinə qədər təkamül nəzəriyyəsi elmi olaraq sübut edilmiş və həyatın mənşəyinə dair tək etibarlı şərh kimi insanlara izah edildi. Nəzəriyyənin səhvlərini və məntiqsizliklərini göstərən elm adamlarını isə, ya akademik kariyeralarına istiqamətli təhdidlərlə susdurdular, ya da "doqmatik" və ya "elmə zidd" olan şeylər dedikləriylə günahlandıraraq zərərsizləşdirməyə çalışdılar. Materialist ideologiyaların müdafiəçiləri 150 il ərzində təkamül nəzəriyyəsini əllərində heç bir dəlil olmadan, təbliğat metodlarıyla kütlələrə təlqin etdilər.\nAncaq 20-ci əsrin ikinci yarısından etibarən təkamül nəzəriyyəsinin elm aləmində tutduğu yer tərpənməyə başladı. Paleontologiyadan biologiyaya, anatomiyadan genetika elminə qədər bir çox elm sahəsində aparılan müşahidə və təcrübələr təkamül nəzəriyyəsinin əleyhində nəticə verməyə başladı. Təkamülçülər bir anda özlərini və nəzəriyyələrini yeni elmi tapıntılara qarşı müdafiə edən vəziyyətdə gördülər. 21-ci əsrə qədəm qoyduqda təkamül nəzəriyyəsi bütün dünyada çox müzakirə olunan, etibarını böyük dərəcədə itirdi, hər an çökməsi gözlənilən bir nəzəriyyə halına gəldi. “Nature”, “Science”, “New Scientist”, “Scientific American” kimi dünya səviyyəsində məşhur olan elm jurnalları da, sətir aralarında təkamül nəzəriyyəsi ilə əlaqədar şübhə və problemləri daha sıx dilə gətirdilər.\nBəs təkamül nəzəriyyəsinin bir anda sürətlə çökməsinə səbəb olan tapıntılar hansılar idi? Bunları üç əsas başlıq altında cəmləşdirmək mümkündür:\n1. Bioloqlar canlıların ən mürəkkəb quruluşlardan meydana gəldiyini kəşf etdilər. Zülalların, DNT və hüceyrənin sadələşdirilə bilməz mürəkkəbliyə sahib olduğu, təkamül nəzəriyyəsinin iddia etdiyi kimi təsadüfən meydana gəlmələrinin qeyri-mümkün olduğu aydın oldu. Bu qeyri-mümkünlüklər riyazi olaraq da hesablandı.\n2. Təkamülün mexanizmləri olaraq irəli sürülən təbii seleksiya və mutasiyaların canlıları təkamülləşdirici gücləri olmadığı aydın oldu. Təbii seleksiya canlılara yeni bir genetik məlumat əlavə etmir, mutasiyalar isə ancaq genetik məlumatı korlayırdılar.\n3. Fosil qeydlərində təkamülçülərin tapmağı ümid etdikləri növlərin bir-birlərindən təkamül prosesindən keçərək meydana gəldiklərinin dəlili hesab olunacaq "ara keçid formalarına" rast gəlinmədi. Canlı növləri fosil qeydlərində qəfildən və özlərinə məxsus əskiksiz quruluşlarıyla ortaya çıxır və fosil qeydlərindən itənə qədər heç bir dəyişikliyə məruz qalmırdılar.\nBu kitabın mövzusu, təkamül nəzəriyyəsini çökdürən yuxarıdakı elmi tapıntılardan üçüncüsü, yəni fosil qeydləridir.\nKitabı oxumağa keçmədən əvvəl bunu xatırlatmaq lazımdır ki, "ara keçid formalarının" fosil qeydlərində olmaması təkamül nəzəriyyəsinin çökməsi üçün kifayətdir. Nəzəriyyənin banisi Darvin də bu həqiqəti qəbul etmiş və kitabında ara keçid formalarının niyə olmadığı barədə suallara yer verdikdən sonra, "bəlkə də bu mənim nəzəriyyəmə qarşı irəli sürüləcək ən böyük etiraz olacaq" 1 demişdir.\nHəqiqətən də bu gün, Darvinin təkamül nəzəriyyəsinə qarşı ən böyük etirazlardan biri fosil qeydləri ilə əlaqədardır. Təkamülçülər belə tapılan fosillərin şərh olunması haqqında öz aralarında böyük bir ixtilaf içindədirlər. Həyatın tarixinə dair elmi məlumat əldə edə biləcəyimiz əhəmiyyətli bir mənbə olan fosillər, çox açıq şəkildə təkamül nəzəriyyəsini rədd edir, canlıların yer üzündə qəfildən, heç bir təkamül prosesindən keçmədən ortaya çıxdığını, yəni yaradıldığını göstərir.\n"Harun Yəhyanın Ara Keçid Çıxılmaz Vəziyyəti kitabını online oxuya bilər, facebook, twitter kimi ictimai şəbəkələrdə paylaşa bilər, kompüterinizə endirə bilər, dərs və tezislərinizdə istifadə edə bilər və saytı istinad göstərmək şərtiylə müəllif haqqı ödəmədən sayt və bloqlarınızda nəşr edə bilər və köçürüb çoxalda bilərsiniz."


İpoteka şərtlərinin yüngülləşdirilməsi gecikir\nSamir Əliyev: “Bu gün ipoteka üçün əsas problem ilkin ödəniş məsələsidir”\nHökumət 2015-ci ildə sosial ipotekanın maliyyələşdirilməsinə çəkilən xərcləri 25 faiz artırmağı planlaşdırır. Nəticədə gələn ildən sosial ipotekanın həcmi 50 milyon manat olacaq. Qeyd edək ki, sosial ipoteka üçün 2014-cü il dövlət büdcəsindən 40 milyon manat ayrılmışdı. Hazırda gündəmə gələn əsas məsələlərdən biri isə ipoteka kreditlərinin həjminin artırılması ilə yanaşı, onu şərtlərinin dəyişdirilməsi ilə bağlıdır. Çünki mövcud şərtlər prosesdə maraqlı olan bir çox ailələri ondan faydalanmağa imkan vermir. Məsələn, sosial ipoteka 4 faizlə verilir. Mütəxəssislər isə həmin faiz dərəcəsinin iki dəfəyə qədər azaldılmasını təklif edirlər. Bundan başqa, ilkin ödəniş məsələsi də bir çox insanları bu kreditdən faydalanmağa qoymur. Adivə sosial ipoteka şərtlərinin dəyişdirilməsi isə uzun müddətdir, gündəmdəolsa da, onun reallaşması gecikir.\nİqtisadi Tədqiqatlara Yardım İştimai Birliyinin eksperti Samir Əliyevin fikrincə, ayrılan vəsaitin azlığı sosial ipoteka verilişi şərtlərinin yüngülləşdirilməsinə maneə olur: "Büdcədən bu il sosial ipotekaya 40 milyon ayrılmasına rəğmən, hələlik 20 milyon manat xərclənib. Artıq ilin sonuna yaxınlaşırıq, ancaq sosial ipotekaya ayrılan vəsaitin ancaq yarısı xərclənib. Belə bir vəziyyətdə 25 faiz artıraraq, həcmin 50 milyon manata qaldırılması əslində, yaxşı haldır. Biz də sosial ipotekaya büdcə ayrılmalarının artırılmasının tərəfdarı olmuşuq. İndiki dövrdə bu istiqamətdə 300 milyon manatadək vəsait ayırmaq olar. Amma reallıq ondan ibarətdir ki, bu gün ipotekadan yararlananlar azdır. 2014-cü ildə cəmisi 1800-ə yaxın insan ipotekadan yararlanıb. İl ərzində, ümumiyyətlə, 2000-2500 insan ipoteka ala bilir. Təxminən bu istiqamət üzrə 100 milyon manata qədər pul da xərclənib. Büdcədən pul ayrılsa da, bu günün reallığı ondan ibarətdir ki, həmin vəsaitin hamısı xərclənmir. Ona görə ki, bir tərəfdən şərtlər ağırdır, insanlar ipoteka götürə bilmir. İkinci bir tərəfdən, Azərbaycanda ipoteka bazarının həcmi kiçikdir, ipoteka krediti ayırmaq üçün vəsaitlər də çox məhduddur. Ona görə qiymətləri bir qədər də ağırlaşdırırlar ki, əldə olunan kreditdən maksimum dərəcədə ehtiyatlı davranmaq mümkün olsun. İpotekanın aşağı, hətta faizsiz verilməsilə bağlı təkliflər dəfələrlə səslənib. Amma bildirirəm ki, bu qeyri-realdır. Bu gün ipoteka üçün əsas problem ilkin ödəniş məsələsidir. Öncə bu məsələ həllini tapmalıdır. İlkin ödəniş məsələsi həllini taparsa, artıq digər məsələlər barədə də düşünmək olar. İpoteka faizləri açığı bir o qədər də ağır deyil, düzdür, məsləhətdir ki, bir qədər də azaldılsın. Adi ipotekanı 8 faizdən, 4-ə, sosial ipotekanı da 4-dən 2 faizə qədər azaltmaq mümkündür. Yəni, bu istiqamətdə iki dəfəyə qədər azalma mümkündür. Lakin yuxarıda da qeyd etdiyim kimi öncə ilkin ödəniş məsələsi və sənədləşmə prosesi zamanı ödənişlər də aradan qalxmalıdır. Əmək haqqına münasibətdə şərtlər də yüngülləşməlidir. Əks halda, hər il 2500 insandan artıq adam ipotekadan yararlana bilməyəcək. Sosial ipoteka şərtlərinin dəyişdirilməsinin gecikməsi əsasən vəsait azlığı ilə bağlıdır. Faktiki olaraq, vəsait azdır. İpoteka Fondu üç mənbədən pul alır. Dövlət vəsaitindən, vaxtilə verdiyi kreditlərin geri qayıtmasından və Fondun istiqrazlarından. Hər ay 15-16 minə qədər insan bu yolla krediti qaytarır. Fondun yerləşdirdiyi istiqrazların illik faiz dərəcəsi 3 faizdir. Banklar da tövsiyyə və tanışlıqla bu istiqrazları alır. Bank 3 faizdən istiqraz alınca, gedib onu 10-15 faizdən verməklə daha çox qazanar. Digər tərəfdən, hökumət ipoteka kreditləşməsini daha çox aktivləşdirərsə, bu, bazarda qiymətlərin kəskin artmasına gətirib çıxara bilər. Hökumət yəqin ki, addım atarkən bu amili də nəzərə alır. Amma hər bir halda, bunların heç biri sosial ipoteka şərtlərini yüngülləşdirməkdən qaçmağa əsas vermir. Müşahidələrimizə görə, hər il 30-40 min ailənin yeni evə ehtiyacı yaranır. Ancaq bu fonda cəmi 2500 nəfərə ipoteka krediti vermək azdır. Hökumət bu məqamları nəzərə almalıdır".\nŞərtlərin yüngülləşdirilməsinin sosial ipotekaya ehtiyacı olan təbəqənin evlə təminatı məsələsinə nə vəd etdiyinə gəldikdə, ekspert bildirdi ki, əldə olan vəsait tez də qurtaracaq: "Axın bu halda güclü olacaq, verilməsi nəzərdə tutulan vəsait bitəcək və sonra da kredit verə bilməyəcəklər. Ona görə də bu istiqamətdə başqa alternativ mənbələrdən də istifadə edilməlidir. 7 ilə yaxındır ki, "Tikinti-əmanət bankları haqqında" layihə hazırlanıb. Amma hələlik qəbul edilməyib. Tikinti əmanət bankları yaradılmalıdır ki, insanlar onun xidmətindən istifadə edib, evlə təminatlarını həyata keçirə bilsinlər. Qanunvericilikdə sosial evlərin tikintisi də nəzərdə tutulub. Amma bunu da etmirlər. Yəni əhalinin ev təminatının gerçəkləşməsi üçün azı 3 mexanizm mövcuddur. Amma görünür, hələlik bunlar münasib bilinmir".